
ועדת החוקה, חוק ומשפט 
 19/06/2012 

הכנסת השמונה-עשרה
נוסח לא מתוקן

מושב רביעי
<פרוטוקול מס' 631>
מישיבת ועדת החוקה, חוק ומשפט
יום שלישי, כ"ט בסיון התשע"ב (19 ביוני 2012), שעה 9:00
<סדר היום:>
<הצעת חוק ההוצאה לפועל (תיקון מס' 39) (הוצאה לפועל במסלול מקוצר), התשע"ב-2012>
נכחו:

<חברי הוועדה:> 
דוד רותם – היו"ר
דורון אביטל – מ"מ היו"ר
אורי מקלב

אחמד טיבי

חנא סוייד

אכרם חסון 

יובל צלנר
שכיב מוראד שנאן
<מוזמנים:> 
	אייל גלובוס
	–
	הממונה על האגף לסיוע משפטי, משרד המשפטים

	חיים זקס
	–
	עוזר ראשי, משרד המשפטים

	אבי ליכט
	–
	משנה ליועמ"ש, משרד המשפטים

	גלעד סממה
	–
	יועץ שר המשפטים, משרד המשפטים

	דוד מדיוני
	–
	מנהל רשות האכיפה והגבייה

	אריה כהן
	–
	סמנכ"ל אכיפה וגבייה, רשות האכיפה והגביה

	שלמה כהן
	–
	מנהל המסלול המקוצר, רשות האכיפה והגביה

	ענת ליברמן
	–
	סגנית היועצת המשפטית, רשות האכיפה והגביה

	יאיר אידר
	–
	רכז ממשל ומינהל באג"ת, משרד האוצר

	דורון סמיש
	–
	רפרנט ממשל ומינהל באג"ת, משרד האוצר

	דניאל וקס
	–
	עו"ד, איגוד הבנקים בישראל

	דורון ברזילי
	–
	ראש לשכת עורכי הדין

	ליאור שפירא
	–
	סגן יו"ר לשכת עורכי הדין

	אלון גלרט
	–
	נציג, לשכת עורכי הדין

	סורין גנות
	–
	נציג, לשכת עורכי הדין

	דנילו דרמן
	–
	נציג, לשכת עורכי הדין

	ואאל חלאילה
	–
	נציג, לשכת עורכי הדין

	עידן לרון
	–
	נציג, לשכת עורכי הדין

	יוסף ויצמן
	–
	נציג, לשכת עורכי הדין

	ויקטור פישר
	–
	נציג, לשכת עורכי הדין

	אפרת חנה קומט
	–
	נציג, לשכת עורכי הדין

	מיכל אבני
	–
	מנהלת מחלקת תביעות, שירותי בריאות כללית

	יהל בן- נר
	–
	מנהלת אגף רגולציה וקשרי מפעילים, פרטנר

	אפרת והב בלס
	–
	מנהל אגף בקרת הכנסות גבייה ומשווקים, פרטנר

	דן וינרמן
	–
	לשכה משפטית, פרטנר

	רן מלמד
	–
	סמנכ"ל, עמותת ידיד

	יעל קסטן רבסקי
	–
	מחלקה משפטית, עמותת ידיד

	עמית שטרן
	–
	מחלקה משפטית, עמותת ידיד

	תמר גנות
	–
	משנה למנכ"ל, אמון הציבור

	אוריאל לדרברג
	–
	מנכ"ל, ארגון פעמונים

	אלי מלך
	–
	עו"ד

	יחזקאל סיבק
	–
	עו"ד


<ייעוץ משפטי:>
סיגל קוגוט
רות גורדין
<מנהלת הוועדה:>
דורית ואג
<רשמת פרלמנטרית:>
מוריה אביגד
<הצעת חוק ההוצאה לפועל (תיקון מס' 39) (הוצאה לפועל במסלול מקוצר), התשע"ב-2012>
<היו"ר דוד רותם:>
בוקר טוב, רבותי, אני מבקש לשבת. חוק ההוצאה לפועל (תיקון מס' 39) (הוצאה לפועל במסלול מקוצר), התשע"ב-2012, הומר לקריאה שנייה ושלישית. כן, מי רוצה להציג לנו משהו?
<ענת ליברמן:>
אני אציג. בוקר טוב. במסגרת תיקון 29 לחוק ההוצאה לפועל, מה שמכונה הרפורמה בהוצאה לפועל, התווסף - - -
<היו"ר דוד רותם:>
עורכי הדין, אתם לא נזקקים פה כל כך, תזוזו. מספיק שניים, לא צריך את כל ה- 24,000.

<חנא סוייד:>
זה מה שנקרא "סוללה".
<היו"ר דוד רותם:>
חבר'ה, זה לא יפה שאתם מדברים ביידיש ואנחנו לא מבינים.
<אחמד טיבי:>
אז תתחיל ללמוד.
<חנא סוייד:>
אני מניח שכל השכנים שלך מדברים את היידיש הזו.
<היו"ר דוד רותם:>
זה נכון.
<אחמד טיבי:>
זה הצריך מחשבה מעמיקה של delay של 6 דקות. 
<היו"ר דוד רותם:>
כן, לשכנים שלי.

<חנא סוייד:>
כן ירבו.
<ענת ליברמן:>
אפשר להתחיל?
<היו"ר דוד רותם:>
כן.

<ענת ליברמן:>
במסגרת תיקון 29 לחוק ההוצאה לפועל התווסף פרק א'1 לחוק שעניינו הוצאה לפועל במסלול מקוצר. מטרת הפרק היתה להקים מנגנון גביה יעיל ומהיר לחובות שהם יחסית קטנים מבלי להעמיס עליהם הוצאות מיותרות, שיוכלו להיגבות בתקופה מאוד מאוד קצרה יחסית וכמה שקרוב לערכי הקרן של החוב. הפרק נקבע בהוראת שעה לשנתיים, מה-1 באוגוסט 2009 ועד לפני כשנה. לפני כשנה ישבנו פה וביקשנו להאריך את הוראת השעה בשנה נוספת כך שהוראת השעה הוארכה עד ה-16 בספטמבר 2012. עכשיו, אחרי שהמסלול כבר קיים כמעט 3 שנים ויש בידנו את כל הנתונים שמוכיחים את יעילותו הרבה של המסלול הן עבור הזוכים והן עבור החייבים, אנחנו מבקשים לבטל את הוראת השעה ולהפוך את המסלול למסלול קבע בהוצאה לפועל.
<סיגל קוגוט:>
את יכולה להציג את הסעיפים הנוספים בקצרה?
<ענת ליברמן:>
כן. הסעיפים הנוספים בקצרה הם כאלה: הסעיף הראשון כמובן מבטל את המסלול כהוראת שעה וקובע אותו כמסלול קבע. הסעיף הבא מדבר על העניין שלא יפתח תיק במסלול מקוצר אם החובות של החייב עולים על 100,000 שקלים, זאת מאחר וסיכויי הגביה לגבי כזה חייב הם סיכויי גבייה נמוכים יחסית ואנחנו משווים אותו בעצם לחייב שיש נגדו תיק איחוד או לחייב מוגבל באמצעים, שלגביהם כבר היום לא ניתן לפתוח את התיק במסלול מקוצר. דבר נוסף שביקשנו הוא שכאשר נטענת טענת פרעתי, אם היום התיק יוצא באופן אוטומטי מהסלול המקוצר אז שהתיק לא יצא מהסלול המקוצר, שניתן יהיה לדון בטענת פרעתי ובמידה והטענה נדחית כמובן להמשיך את ניהול התיק במסלול המקוצר. מנגד, אם היום התנגדות לשטר או התנגדות לתביעה על סכום קצוב לא מוציאה את התיק ממסלול מקוצר אלא רק משאירה אותו באיזושהי השהייה עד שההתנגדות נדונה, אז נכון להצעה הנוכחית אם מוגשת התנגדות התיק יוצא מהמסלול המקוצר. אלו פחות או יותר העניינים העיקריים שנוספים בהצעה הזו.
<היו"ר דוד רותם:>
אני רוצה להבין את סעיף (3) של ההצעה: "הגיש החייב בקשה שבה טען טענת פרעתי... יתקיים הדיון בבקשה לפני רשם הוצאה לפועל". מי מופיע בדיון הזה?
<ענת ליברמן:>
החייב שטוען טענת פרעתי.

<היו"ר דוד רותם:>
ו ​- ?

<היו"ר דוד רותם:>
מי עומד בצד השני?

<ענת ליברמן:>
הצדדים לתיק, הזוכה והחייב בתיק.

<היו"ר דוד רותם:>
מי אלה הצדדים בתיק בדיון מקוצר?

<ענת ליברמן:>
החייב והזוכה בטענת פרעתי, לא הלשכה.

<היו"ר דוד רותם:>
לא הלשכה?

<ענת ליברמן:>
לא.

<היו"ר דוד רותם:>
מי מטפל בתיק הזה?

<ענת ליברמן:>
הלשכה מטפלת.

<היו"ר דוד רותם:>
הלשכה מטפלת. עכשיו, רשם ההוצאה לפועל עובד אצל מי? את מבינה, יש לי פה בעיה של ניגוד עניינים שאני לא מסתדר אתו כאשר הרשם הוא עובד שלכם ואתם גם מייצגים בפניו. את יודעת מה? זה דבר ש – אני כבר ראיתי הרבה עיוותים בעולם.
<ענת ליברמן:>
לכאורה הטענה שאדוני מעלה יכולה להיטען בקשר לכל תיק בהוצאה לפעול מכיוון שנכון להיום, לאחר תיקון 33 לחוק שאדוני היה היושב-ראש בתיקון הזה, מאז רשמי ההוצאה לפועל הם רשמים עובדי מדינה, עובדי הרשות, רשמים של מדינת ישראל והם דנים בכל התיקים בהוצאה לפועל.
<היו"ר דוד רותם:>
בוודאי, אבל את יודעת, כשאני מופיע נגד מישהו אחר אז זה בסדר. את מכירה את הסיפור עם שני השופטים בחברון, קיבלתי 5,000 מזה, 10,000 מזה, קח לך חזרה 5,000, אפשר לדון דין צדק. עכשיו אני רוצה להבין את מה שאת אומרת לי, את מבינה? 
<אורי מקלב:>
השופטים הם לא דנים?
<היו"ר דוד רותם:>
אבל השופטים לא מופיע בפניהם - - -
<אורי מקלב:>
בוודאי, המדינה עומדת בפניהם, המדינה עומדת - - -
<היו"ר דוד רותם:>
יש לי בעיה של ניגוד עניינים בנושא הזה שהיא נורא מפריעה לי.
<ענת ליברמן:>
אדוני, אני לא מבינה במה שונה תיק שמתנהל במסלול המקוצר ומגיעים לפני אותו רשם הזוכה והחייב.
<היו"ר דוד רותם:>
בתיק במסלול הרגיל אז אני מופיע ועורך הדין השני מופיע. אנחנו שני עורכי דין, אין לנו שום קשר לרשם.
<ענת ליברמן:>
או שני צדדים לא מיוצגים.

<היו"ר דוד רותם:>
או שני צדדים לא מיוצגים, לא חשוב. אבל אנחנו מופיעים. פה, מופיע בעל הבית המעסיק - - -

<ענת ליברמן:>
לא, הוא לא מופיע. הוא לא מופיע, הזוכה מופיע. אדוני, לא מגיע נציג של לשכת המסלול המקוצר. אגב, זה גם לא נעשה במסלול המקוצר כשנטענת טענת פרעתי, זה נעשה בלשכת האם, איפה שהוגש התיק. זה לא כתוב פה במפורש אבל כך זה מתנהל. 

<היו"ר דוד רותם:>
אבל עדיין הרשם הוא עובד של ראש ההוצאה לפועל.
<ענת ליברמן:>
אבל זה קורה בכל תיק בהוצאה לפועל. הרשם הוא עובד של המערכת. בשביל זה אנחנו קבענו בחוק, אם זכור לאדוני, במסגרת תיקון 33, כל כך הרבה הוראות שקובעות את אי תלותו של הרשם ואת שיקול דעתו ואת העובדה שאין עליו מרות זולת מרותו של הדין. עיגנו את הדבר הזה מכל הצדדים. ואגב, על העניין הזה כבר היה בג"ץ, הוגשה עתירה לבג"ץ, העתירה נמשכה בסופו של דבר ובית המשפט הביע את דעתו בעניין הזה שהחוק בעצם קבע את כל הסייגים הנדרשים כדי שלא נגיע למצב של - - -
<היו"ר דוד רותם:>
מה אני צריך ללמוד מזה שבית המשפט הביע את דעתו בעתירה, לא בפסק דין? מה אני צריך ללמוד מזה?

<ענת ליברמן:>
שהעותרת משכה את העתירה לפני שיהיה פסק דין שהוא כתוב, אבל הדברים נאמרו בצורה שאינה משתמעת לשתי פנים במהלך הדיון. הראיה היא גם שמעולם לא הוגש איזשהו ערעור או איזושהי תלונה שתוקפת את העניין.
<היו"ר דוד רותם:>
אז זה נכון, זה היה בפסק דין, אז את יודעת, פעם הופעתי בפני אחד השופטים הכי טובים במדינת ישראל, באתי עם המון ספרים כחולים, הוא אמר לי: מה הבאת לי את כל השגיאות של בתי המשפט בישראל?
סיגל קוגוט:
נו, היא הנותנת.

<היו"ר דוד רותם:>
היא הנותנת, זאת אומרת שמה שקורה הוא שמשכו את העתירה כי בית המשפט הביע את דעתו ויכול להיות שגם בטעות.

סיגל קוגוט:

אין לנו אלא המערכת שיש לנו.

<היו"ר דוד רותם:>
לכם.

סיגל קוגוט:
גם לך.

<היו"ר דוד רותם:>
לי לא.

<ענת ליברמן:>
אדוני, אני חושבת שלו היה קורה מקרה שבו החשש הזה היה בא לידי ביטוי ורשם היה נותן איזושהי החלטה שהיא לכאורה בניגוד עניינים, היה מוגש על זה ערעור. ככל הידוע לנו במשך 3 השנים שהמסלול הזה קיים לא היו ערעורים שתקפו החלטות בשל ניגוד עניינים, כלומר איזשהו משהו שהוא לא ענייני. אני חושבת שזה מהווה הוכחה די ברורה לעובדה שהדברים מתנהלים כמו שצריך והרשמים אינם תלויים בדבר.

<יובל צלנר:>
אפשר לקבל קצת נתונים מספריים?

<ענת ליברמן:>
כן, יש לנו מצגת ואנחנו מבקשים להציג אותה.

<דוד מדיוני:>
כן, אריה מוכן.

<היו"ר דוד רותם:>
כן, בוודאי, רק שיש לכם בעיה בגלל הצבע אבל זה בסדר.
<ענת ליברמן:>
נלמד לפעם הבאה.

<דוד מדיוני:>
אריה, בבקשה.

<אריה כהן:>
שלום.

<היו"ר דוד רותם:>
אתה יכול לשבת.
<אריה כהן:>
אבל נוח לי להציג כך.

דורית ואג:

אבל אז אתה רחוק מהמיקרופון, שב.
<היו"ר דוד רותם:>
שב, יותר טוב שתשב.

<אריה כהן:>
אני אציג מצגת קצרה שמתארת למעשה את תעודת הזהות של המסלול המקוצר החל מהקמתו. ב-6 בנובמבר 2008 פורסם תיקון 29 להוראת שעה במשך שנתיים. ב-1 באוגוסט תחילת העבודה של המסלול המקוצר וב-1 באוגוסט 2011 הוארכה הוראת השעה עד 16 בספטמבר. מדובר על תיקים של עד 10,000 שקל, בתיקים כספיים בלבד, זאת אומרת, רק על שטרות, פסקי דין, זה לא כולל תיקי מזונות, לא כולל תיקי משכנתא ותובענות. כאשר מוצע שתיקים שבהם חייב מוגבל באמצעים ונפתח לו תיק איחוד, התיקים האלה לא נכנסים למסלול. הוצע לטיפול בתיקים האלה זמן בחוק של 8 חודשים ובמקרים מסוימים ניתן להאריך את המועד באישור של הרשם. במידה והחייב טען טענת פרעתי, מה שכרגע הועלה, התיק הזה עובר ישר למסלול הרגיל.
<חנא סוייד:>
סליחה, לאנשים שהם לא עורכי דין, מה זו טענת פרעתי? כאילו כולנו עורכי דין כאן.
<דוד מדיוני:>
שילמתי, אני לא חייב.
<היו"ר דוד רותם:>
מה זה לאנשים שאינם עורכי דין? אנשים שאינם עורכי דין, ממתי הם אנשים?
<חנא סוייד:>
בגלל זה אני שואל, כאילו מובן מאליו בהסבר הזה שכל המושגים של עורכי הדין מובנים.
<יובל צלנר:>
יותר גרוע, אפילו אני שאני עורך לא אגיד לך שאני מבין מה הם אומרים.
<חנא סוייד:>
אל תצאו מנקודת הנחה שהכול מובן כל כך ובהיר לכולם.
<אריה כהן:>
טענת פרעתי היא טענה שבה חייב שנפתח נגדו תיק כנגד חוב טוען ומוכיח שלמעשה הוא שילם את הכסף שכנגדו נפתח לו החוב, או שהוא הגיע להסדר או כל טענה אחרת כנגד החוב, והוא טוען את הטענה הזו בפני הרשם ואומר: רבותי, אני שילמתי את הכסף לאותו אדם ופרעתי את התשלום.

<חנא סוייד:>
כוונתי היא שמספיק שאני אגיד סתם "פרעתי" על מנת לקלקל את כל המהלך הזה?
<אריה כהן:>
כן. 

<ענת ליברמן:>
נכון להיום, כן.
<חנא סוייד:>
איזה כלי זה? 
<ענת ליברמן:>
בגלל זה אנחנו רוצים שזה ייצא

<חנא סוייד:>
כל אחד יכול להגיד "פרעתי".
<אריה כהן:>
נכון, זו אחת הטענות.
סיגל קוגוט:
זה אחד התיקונים שמוצעים.
<חנא סוייד:>
ואז מה הועיל לו? זאת אומרת, אז מה כל התחכום הזה?

<היו"ר דוד רותם:>
מה זה להגיד "פרעתי"? הוא צריך להגיש תצהיר.

<חנא סוייד:>
אדוני היושב-ראש, אם אפשר לטרפד תחכום כל כך של שינוי חוק וזה על ידי טענה סתם "פרעתי", אז למה אנחנו  - - -
סיגל קוגוט:

אדוני, לכן מוצע לתקן את הסעיף ולקבוע שרק אם הטענה מתקבלת המסלול משתנה. זו אחת ההצעות.
<ענת ליברמן:>
בדיוק.

<חנא סוייד:>
אבל איך מוכיחים את זה?

<ענת ליברמן:>
יש דיון, מתקיים הליך.

<חנא סוייד:>
הליך בתוך הליך כאילו?

סיגל קוגוט:

כן, הליך ביניים בתוך ההליך הגדול.
<חנא סוייד:>
וההליך ההוא לא מקוצר, ההליך ההוא של הוכחות וכו'?

<ענת ליברמן:>
רגיל.

סיגל קוגוט:

זה לא הוכחות, זה הליך מצומצם.
<ענת ליברמן:>
זה דיון.

<חנא סוייד:>
צריך להוכיח, לא?

סיגל קוגוט:
נכון, מי שטוען שהוא שילם צריך להוכיח את זה.

<היו"ר דוד רותם:>
בוא נאמר ככה, יש דרכים שמוכיחים אותם במקוצר. 

<יובל צלנר:>
אתה צודק, זה ככה.
<היו"ר דוד רותם:>
זה ככה, נו, מה?
<חנא סוייד:>
טוב, בסדר.

<ענת ליברמן:>
אדוני, הבעיה שמעלה חבר הכנסת סוייד היא בדיוק הבעיה שלשמה ביקשנו לתקן את החוק, מכיוון שלכאורה כל טענת פרעתי מוציאה את התיק מהמסלול המקוצר. זה בדיוק מה שרצינו לומר, כיוון שהרבה מאוד טענות פרעתי נדחות ומסתבר שאין בהן ממש, על כן אין שום סיבה להוציא כזה תיק מהמסלול המקוצר. לכן אמרנו, תיבחן טענת הפרעתי, אם טענת הפרעתי מוצדקת ומתקבלת ממילא אין תיק, אבל אם הטענה נדחית אז התיק נשאר במסלול המקוצר ולא יוצא החוצה.
<יובל צלנר:>
שוב, אני אשמח לקבל נתונים.
<ענת ליברמן:>
אנחנו הגשנו אותם בדיווחים לכנסת ואנחנו נעמוד על זה. אלה דיווחים שהוגשו לכנסת, מעט מאוד דיוני פרעתי.
<יובל צלנר:>
אין לכם את זה פה במצגת? אין פה את הנתון הזה?
<ענת ליברמן:>
אני לא זוכרת אם יש את זה אבל אני מוכנה להגיד את זה מיד מהדיווחים.
<יובל צלנר:>
אם זה דבר שהוא בטל בשישים אז לא הייתי עכשיו - - -  אולי תביאו לנו נתונים אמפיריים שנדע על מה מדובר.

<ענת ליברמן:>
אומרים פה פחות מעשירית האחוז אבל אני מעדיפה למצוא את הדיווח ולהגיד לך.
<יובל צלנר:>
פחות מעשירית האחוז מה?

<ענת ליברמן:>
של טענות פרעתי.
<יובל צלנר:>
רק עשירית האחוז טענות פרעתי בהליך המקוצר? ועל זה אנחנו נשנה חוק?

<היו"ר דוד רותם:>
לא, עשירית שנתקבלו.

<יובל צלנר:>
הבנתי. וכמה טענות פרעתי בכלל עלו?

<ענת ליברמן:>
כבר אני אגיד.

<חנא סוייד:>
עשירית אחוז זה פרומיל, זה 1 ל-1,000? זו הכוונה? 
<היו"ר דוד רותם:>
כן.

<דוד מדיוני:>
אריה, תמשיך בינתיים והיא תענה.

<אריה כהן:>
אני יכול להמשיך, כבודו?
<היו"ר דוד רותם:>
טוב, תחפשו.

<אריה כהן:>
אנחנו רואים למעשה מההתחלה, מה-1 באוגוסט 2009 ועד הרבעון הראשון של 2012, אנחנו רואים בצבע הכחול את כמות פתיחת התיקים ואנחנו רואים – אני מציג את זה בכוונה כפי שנתבקשנו, ברמה של חצאי שנה –שמהקמת המסלול יש גידול מסיבי בכמות פתיחת התיקים. אנחנו רואים שגם מבחינת יחס סגירת התיקים, בצבע אדום, גם כמות סגירת התיקים יחסית גדולה והיא יחסית גדולה מהסגירה שבמסלול הרגיל.
<היו"ר דוד רותם:>
אריה, אתה יכול להגיד לי בבקשה כמה תיקים נפתחו במסלול רגיל מתוך התיקים האלה וכמה נסגרו במסלול הרגיל? 
<אריה כהן:>
כן, יש לי את זה בהמשך.

<שכיב מוראד שנאן:>
וכמה סך הכול עומד כרגע פתוח?
<אריה כהן:>
בואו תראו, המצגת שלי מאוד קצרה, אני חושב שהיא תענה למרבית השאלות ואם לא אנחנו כאן נענה על השאר. מבחינת המסלול המקוצר, המחוקק נתן למעשה רק שני כלים שהם כלים ברמה מינהלית, כלים של עיקול צד ג' ועיקול רכב. ובמסלול הרגיל, זוכה שפותח את התיק במסלול הרגיל, יש לו באותם החובות עד 10,000 שקל וגם מעבר לזה לבצע את כל ההליכים שאתם רואים בצד שמאל. זאת אומרת, זה לשני הליכים, שהם עיקול רכב ועיקול צד ג'. מבחינת הגופים שפתחו את התיקים, גם כאן לפי השנים אתם יכולים לראות חלק גדול מגופים, למעשה כבר כאן אפשר לראות את האמון של אותם הגופים במערכת. אנחנו רואים עם השנים שהכמויות גדלו מול אותם הגופים.

<היו"ר דוד רותם:>
לא הבנתי, אתה יכול להסביר לי? את השורה הראשונה קשה לי להבין. ב-2009 לבתי חולים היו 137 תיקים וב-2011 יש להם 18,000 תיקים?
<ענת ליברמן:>
נפתחו.
<אריה כהן:>
כן, נפתחו.
<היו"ר דוד רותם:>
אתה יכול להגיד לי איזה בית חולים זה?
<אריה כהן:>
כן, למעשה כל בתי החולים הממשלתיים, למעט שניים. 

<היו"ר דוד רותם:>
מה זה "חברה ממשלתית"? איזו חברות ממשלתיות?
<אריה כהן:>
רשות השידור.
<היו"ר דוד רותם:>
רשות השידור היא חברה ממשלתית?
<אבי ליכט:>
היא תאגיד סטטוטורי. 
<אחמד טיבי:>
תאגיד סטטוטורי.
<היו"ר דוד רותם:>
לא, לא ידעתי שהיא חברה.

<אחמד טיבי:>
כמו בנק ישראל.

<חנא סוייד:>
תעודת זהות זה פרטי.
<דוד מדיוני:>
זה אדם פרטי.

<חנא סוייד:>
יש לי שאלה לגבי המספרים כאן. אני מתרשם שבשנים 2009 ו-2010 היתה עליה אבל אחר כך, ב-2010, וב-2011, כנראה שיש קצת ירידה. אנשים ראו שזה לא - - -
<אריה כהן:>
לא, ממש לא. אנחנו למעשה ב-2009, איך שפתחנו את המסלול, עשינו פרסום אינטנסיבי גם בלשכות וגם על ידי סטודנטים שישבו בלשכות ונתנו פרסום. זה היה גם בחלק הראשון של 2010 ולאחר מכן הפסקנו כאן את הפרסום, גם בלשכות וגם את פרסום בשאר המקומות האחרים שעשינו, ולכן אתה רואה פה את הירידה. מה שאתה רואה זה ללא פרסום.
<חנא סוייד:>
אתה רוצה להגיד לי שיש שירות שאתה נותן אותו שמבלי שיש לך תועמלנים שעובדים יומם ולילה הוא לא עובד? הוא לא מוסיף - - -
<אריה כהן:>
לא, אני לא אומר את זה.
<חנא סוייד:>
כי אם אני רואה שתעודות זהות, אנשים פרטיים, עלו 2,200, 3,500, ירדו ל-2,000. ואנחנו מדברים על אנשים פרטיים שאתם טוענים שעבורם אתם רוצים לעשות את השירות הזה.
<דוד מדיוני:>
לא, לא רק, ממש לא.
<חנא סוייד:>
אני מבין. אתם לא אומרים, אני מבין.
<אריה כהן:>
אנחנו לא אמרנו את זה.

<ענת ליברמן:>
הציבור  זה גם ציבור החייבים.
<היו"ר דוד רותם:>
את ציבור החייבים.
<חנא סוייד:>
הציבור כאילו ניסה את זה והצעת לו - - -

קריאות:
- - -

<אחמד טיבי:>
מה שאומר חנא כאן הוא שיוצא שמלבד האזרח הפשוט, שכנראה הוא לא משתמש בכלי הזה שלכם, יש אנשים אחרים שהם גופים מסחריים או גופים ממשלתיים חזקים, שהם משתמשים בכלי הזה. האם הרושם הזה הוא נכון?
<היו"ר דוד רותם:>
כן.

דורית ואג:

ודאי.

<ענת ליברמן:>
אדוני, אפשר להתייחס לטענה הזו בבקשה? 
<רן מלמד:>
השאלה היא מי מרוויח מזה בסוף, אדוני חבר הכנסת.
<ענת ליברמן:>
אדוני, זה דבר מאוד מאוד פשוט.
<אחמד טיבי:>
את זה צריך להסביר.

<ענת ליברמן:>
זה דבר מאוד פשוט כי כשנכנס גורם מוסדי, נניח בית חולים, מתחיל להשתמש בשירותים והוא רואה כי טוב אז הוא ממשיך להזרים תיקים. אז ממצב של 137 תיקים הוא מכניס את כל התיקים שלו כי הוא רואה שהמסלול יעיל. 
<שכיב מוראד שנאן:>
81% מסך כל זה אלה בתי חולים.
<ענת ליברמן:>
לעומת זאת, כשמדובר באנשים פרטיים, כשבן-אדם גמר את התיק שלו, גם אם הוא מאוד מאוד מרוצה, אם אין לו עוד תיק אז הוא לא יבוא ויפתח אותו. כלומר, כדי שיהיה ציבור של זוכים פרטיים שיוכלו להשתמש בזה צריך להביא לידיעתם שיש כזה מסלול.
<יובל צלנר:>
במשק יש ירידה במצב החובות, המצב במשק מצוין, אנשים לא חייבים ומשלמים בזמן.
<ענת ליברמן:>
לא, זה ממש לא קשור. זה מעיד על דבר אחד בלבד, שציבור הזוכים הפרטיים עדיין לא מכיר מספיק את המסלול המקוצר ואת ההטבות שיש במסגרתו.
<היו"ר דוד רותם:>
אני רוצה לשאול שאלה ואני רוצה להבין. בתי החולים, 18,678 - - -
<חנא סוייד:>
81%.

<היו"ר דוד רותם:>
עזוב, מה זה חשוב באחוזים?
<שכיב מוראד שנאן:>
זה הגורם היחיד שיש בו עליה גם.
<חנא סוייד:>
זה כאילו שירות אחד-לאחד לבתי חולים, זה מעניין.
<ענת ליברמן:>
אבל זה שירות לחייבים של בתי החולים.

<רן מלמד:>
השאלה היא מי מרוויח מזה?

<אחמד טיבי:>
מי מרוויח, בית חולים או האזרח?
<רן מלמד:>
החייב מרוויח מזה, מי שמרוויח זה החייב.

<דוד מדיוני:>
גם וגם.
<אחמד טיבי:>
נו, תסבירו. הנה, אני מבקש מכם שתסבירו.
<רן מלמד:>
מי שמרוויח זה החייב, לא הזוכה.

<אחמד טיבי:>
אני מבקש מכם שתסבירו כי יש אנשים שלא מבינים אז תסבירו.

<דוד מדיוני:>
אז אם יורשה לי בבקשה?

<מיכל אבני:>
אפשר? אני נציגת "שירותי בריאות כללית".
<היו"ר דוד רותם:>
לא, לא, "שירותי בריאות כללית" תכף, אחר כך תראו לנו - - -

<שכיב מוראד שנאן:>
שהם הבעיה העיקרית במדינה.

<היו"ר דוד רותם:>
אני רוצה להבין דבר אחד, אדון מדיוני. אני רוצה להבין, 18,678 תיקים, כמה אגרה הם שילמו?
<דוד מדיוני:>
אגרה רגילה כמו במסלול הרגיל ועוד 60 שקלים.

<היו"ר דוד רותם:>
כמה זו האגרה? תגיד לי בכסף.

<דוד מדיוני:>
169 שקלים.

<היו"ר דוד רותם:>
169 שקלים. עכשיו, מה נתת להם תמורת זה?

<דוד מדיוני:>
תמורת זה נתתי להם שירות מלא.

<היו"ר דוד רותם:>
שגבית את החוב בשבילם?

<דוד מדיוני:>
כן, שגביתי את החוב בשבילם. אבל מה שיותר חשוב, שדאגתי שחולה הגיע לבית חולים וידו לא היתה משגת לשלם כי לא היתה מגיעה לו זכאות לקבל במקום זה את התחייבות מקופת החולים, לא העמסנו עליו במסלול הרגיל עוד 1,000 ו-2,000 שקלים. זו האמת.
<היו"ר דוד רותם:>
זה נכון, אבל עשית דבר נורא פשוט, אתה מבין? אתה היום נותן שירות זול לבתי החולים ולכן הם משנת 2009 קפצו מ-137 תיקים ל-18,000 תיקים.
<דוד מדיוני:>
נכון.
<היו"ר דוד רותם:>
אפשר לעשות יותר מזה, מדינת ישראל בכלל יכולה לתת להם גם פקודת המיסים (גביה) ובכלל לפתור את הבעיה.
<דוד מדיוני:>
נכון.

<ענת ליברמן:>
אדוני, בהקשר הזה אולי כדאי להסתכל, לא על הצד של בית החולים הממשלתי שגובה, אולי כדאי להסתכל על הצד של החייב.
<היו"ר דוד רותם:>
את תסתכלי על מה שאת רוצה, אני אסתכל על מה שאני רוצה.
<דוד מדיוני:>
בסדר, אני אשיב על זה.

<סורין גנות:>
דרך אגב, כבוד היושב-ראש, זה אותו כובע כי הוא מנהל עבור המדינה כמרכז גביית חובות גם - - - גביה. יש לו שני כובעים.
<דוד מדיוני:>
מה הקשר?

<היו"ר דוד רותם:>
הלוואי שהוא היה גובה את החובות.
<סורין גנות:>
לא, אבל הוא אותו אדם.
<דוד מדיוני:>
אני לא גובה את החובות? טוב.
<היו"ר דוד רותם:>
בטח שאתה לא גובה את החובות, כמה תיקים יש לך במסלול הרגיל?
<דוד מדיוני:>
המסלול הרגיל שמנוהל על ידי עורכי הדין?
<היו"ר דוד רותם:>
המסלול הרגיל שמנוהל בתיקי הוצאה לפועל, כן.
<דוד מדיוני:>
נפתחים כל שנה 430,000 תיקים.
<היו"ר דוד רותם:>
כמה אתה גומר מתוכם?
<דוד מדיוני:>
מתוכם אנחנו כל שנה גומרים הרבה יותר. אם ניקח רק כדוגמה, כי לא הבאתי את הנתונים האלה אבל אם זה חשוב אז אני אגיד את זה, כשקיבלנו את המערכת בתהליך של ההפרדה היו מעל 3.5 מיליון, וכל שנה, וחלפו 3 וחצי שנים, נפתחים כחצי מיליון תיקים ואנחנו היום ב-2.7 מיליון תיקים. אם זו לא הצלחה אז יש בעיה. זו הצלחה מאוד גדולה. המערכת הרבה יותר יעילה גם במסלול הרגיל וגם במסלול המקוצר. היום אנחנו דנים, כדי שלא נתבלבל, רק בנושא אחד, האם המחלה הממארת של חוב שהולך ותופח למימדים בלתי סבירים בגלל הוצאות, ראוי שהוא יהיה גם בחובות קטנים. אנחנו חושבים שלא. המחוקק ביקש מאתנו לעשות פיילוט וניסיון, הוא יצא מוצלח. ולמרות שהוא יצא מוצלח אנחנו צריכים כאילו עכשיו מן הגורן ומן היקב להתאמץ להסביר אותו אבל זה זועק לשמים. אריה, אתה יכול להמשיך?
<אריה כהן:>
כן, אני מבקש להמשיך.

<דוד מדיוני:>
תמשיך.

<חנא סוייד:>
אם זה כל כך טוב אז אני לא מבין, באמת שאלה אובייקטיבית - - -
<שכיב מוראד שנאן:>
חכה, חבר הכנסת חנא סוייד, קודם תראה את השקף הבא, תראה את השקף הבא ואתה תבין.

<חנא סוייד:>
רק שאלה, אולי תהיה התייחסות. אם זה היה כל כך טוב, אז נגיד חניות, רשויות מקומיות, שיש זעקה מקרב הציבור על הטיפול בהן, למה זה לא בפנים? אתם אולי לוקחים את הדברים הקלים?

<היו"ר דוד רותם:>
לא, לא, זה לא אצלם.

<דוד מדיוני:>
זה לא אצלנו. אם זה יהיה אנחנו נטפל גם בזה.
<היו"ר דוד רותם:>
חבר הכנסת סוייד, בוא אני אסביר לך משהו, עורכי הדין לא מוותרים כל כך בקלות על שום דבר. הם לא יוותרו על חברות הגביה של הרשויות המקומיות, הם לא יוותרו על הגביה מהרשויות המקומיות, הם גם לא יוותרו על הגביה בחברות מסחריות. אני קיבלתי לפני שבועיים מכתב מחברה באמצעות עורך דין שהמכתב הוא כזה סטנסיל  - - - 
<חנא סוייד:>
חברת גביה?

<היו"ר דוד רותם:>
לא, עורך הדין הזה הוא חברת גביה, אם אתה שואל אותי, והוא מבקש בשביל המכתב הזה 490 שקל. זה הכול. אז למה אתה חושב שעורכי הדין יוותרו על זה?

<אריה כהן:>
כבוד היושב-ראש, אפשר לראות כאן דוגמה. לקחתי דוגמאות של תיקים רגילים, אנחנו רואים פה תיק שהוא תיק תובענות, אנחנו רואים במסלול הרגיל שקרן החוב זו אותה קרן חוב, אגרת הפתיחה בתיק זו אגרה שמשולמת בכל תיק והיא 109 ושקלים. גם בתיק במסלול המקוצר זו אותה אגרה, רק שיש את התוספת של 60 שקלים עבור הליכי גביה. אנחנו רואים בתיק מסוג זה מהו שכר טרחה א', זה שכר טרחה שנזקף עם פתיחת התיק, ואנחנו רואים שכר טרחה ב', שהוא נזקף לאחר הליך ראשון שמבצעים כעבור 21 יום, ולקחנו את הוצאות הגביה המינימליות יחסית שישנם בתיקים, 160 - - -
<היו"ר דוד רותם:>
מה זה "הוצאות גביה מינימליות"?
<ענת ליברמן:>
עיקולים.
<אריה כהן:>
עיקולי צד ג'. לקחנו כאן ממוצע מהתיקים ולמעשה הסכום הזה הוא נמוך, לא מדברים על הוצאות נוספות שישנן בתיקים. סך הכול אנחנו יכולים לראות את ההפרש בין החובות, אתם רואים במסלול המקוצר ואתם רואים במסלול הרגיל.
<שכיב מוראד שנאן:>
תגיד, סלח לי, אין שכר טרחה במסלול המקוצר?
<היו"ר דוד רותם:>
תגידו, אתם מוכנים לא להפריע לי באמצע?

<שכיב מוראד שנאן:>
אין שכר טרחה במסלול המקוצר?
<דוד מדיוני:>
אין, אין, אין שכר טרחה.

<סורין גנות:>
יש.
<דוד מדיוני:>
אין שכר טרחה.
<סורין גנות:>
בתובענות בסכום קצוב יש.

<דוד מדיוני:>
מה לעשות שב-70% מתיקי התובענות כל הזוכים ויתרו על שכר טרחה? אז תכניסו את זה לחוק, תכניסו את זה לחוק ותוותרו על זה מראש.

קריאות:
- - -
<היו"ר דוד רותם:>
סליחה, רבותי, יש שיטה. מדיוני, זה שהזוכים ויתרו זה בסדר, אני יודע גם שהם ויתרו על חצי החובות שלהם, בנקים ויתרו כי אתה עשית הסדרים כדי לקחת את כל התיקים אליך.
<דוד מדיוני:>
לא, כדי להוציא את התיקים ממני, כדי להוציא אותם ממני, בדיוק הפוך.
<רן מלמד:>
אדוני, תתקן את הצעת החוק שיוותרו במודע על הנושא הזה והוא לא יהיה על השולחן.
<אחמד טיבי:>
אגב, זה נתון חדש למשל, אדוני, שלא הוצג לי אתמול, חנא. עכשיו אומרים: אין שכ"ט א', פה אומרים עורכי דין: יש שכ"ט א'.
<סורין גנות:>
יש שכ"ט א'.
<אחמד טיבי:>
אם מתברר שיש אז מישהו הטעה אותי.

<היו"ר דוד רותם:>
סליחה, רבותי. רגע אחד, אני רוצה להבין, מי דיבר אתך והטעה אותך?
<אחמד טיבי:>
כולם, כולם דיברו אתי.
<היו"ר דוד רותם:>
מי זה כולם?

<אחמד טיבי:>
כל מי שיש לו אינטרס בתיק הזה כבר פנה אלי.

<רן מלמד:>
אני לא דיברתי אתך.
<היו"ר דוד רותם:>
אני רוצה לדעת מי הטעה את חבר הכנסת טיבי.

<אחמד טיבי:>
אמרו לי שאין שכ"ט א'.

<היו"ר דוד רותם:>
מי שהטעה את חבר הכנסת טיבי שיקום מיד ויצא.
<אחמד טיבי:>
אתה תצא ראשון כי אתה מטעה את הציבור.
<היו"ר דוד רותם:>
אני לא מטעה אותך, אני פשוט לא מתייחס אליך.
<חנא סוייד:>
אדוני היושב-ראש, אני רק שמעתי את שם האדון מדיוני, אני חייב להגיד שבערבית זה אומר "חייב". יש כאן הקשר שהוא פנטסטי לחלוטין בין השם לעיסוק.
<שכיב מוראד שנאן:>
כשמו כן הוא.

<דוד מדיוני:>
אני מאשר.
<היו"ר דוד רותם:>
זה היה אחד התנאים במכרז.
<שכיב מוראד שנאן:>
בלי קשר, אבל הוא באמת אדם שראוי לכל כבוד והערכה.
<דוד מדיוני:>
תודה.

<אריה כהן:>
טוב, אני יכול להראות דוגמה. אם לדוגמה תיק שטרות, שבתיק הזה ברור לכולנו שכאן אין שכר טרחה א', ואנחנו יכולים לראות - - -
קריאה:

3% מהתיקים.

<ענת ליברמן:>
70% מהתיקים.

<אריה כהן:>
תיק שטרות, אתם רואים כאן שהאגרה היא אותה אגרה בשני התיקים, למעט התוספת של ה-60 שקלים.

<שכיב מוראד שנאן:>
תוריד את ה-60 להוצאות גביה ואז יש לך אותו דבר.
<אריה כהן:>
להוצאות גביה ולמעשה אין את שאר ההוצאות האחרות.

<שכיב מוראד שנאן:>
אתם טועים בטבלה, מדיוני.
<ענת ליברמן:>
למה?

<שכיב מוראד שנאן:>
במקום 236, תעשה 176 ואת ה-60 להוצאות גביה ויוצא כאילו - - -

<אריה כהן:>
סליחה, כבודו, אתה צודק, אבל זו למעשה אגרה של פתיחת התיק, אנחנו לוקחים אותה כבר בתחילת התיק. 

<שכיב מוראד שנאן:>
הוצאות הגביה נלקחות מראש?

<אריה כהן:>
כן, נלקחות מראש.

<רן מלמד:>
למה להכניס הוצאות גביה? למה?

<אריה כהן:>
אנחנו יכולים לראות תיק אחר שאת התיק הזה לקחנו על סכום גדול יותר. אם לקחנו מקודם על סכום של 250 שקלים, אנחנו רואים פה עכשיו תיק על 4,000 שקלים, ותיק אחר – ופה זה למעשה תיק נוסף שבו אתם יכולים לראות שחלק מהתיקים שהיה ניתן לפתוח אותם כתיק תובענה פותחים אותם קודם כל בבית משפט ואז מגישים את התביעה בבית משפט, בבית משפט לא נזקף שכר טרחה לעורך דין בבית המשפט אבל לאחר מכן, כשלתיק נפתח הוצאה לפועל, יש את שכר טרחה א' ויש את שכר טרחה ב'. אתם יכולים לראות לאחר מכן את ההבדלים גם בין התיקים האלה, במידה והתיק הזה הולך למסלול המקוצר או שהתיק הזה הולך במסלול הרגיל.
<שכיב מוראד שנאן:>
תגיד לי רק דבר אחד, מה ההבדל - - -

<היו"ר דוד רותם:>
רגע, אף אחד לא מדבר פה בלי רשות.

<שכיב מוראד שנאן:>
לי מותר, אדוני היושב-ראש.

<היו"ר דוד רותם:>
מי אמר את זה, "לי מותר"?

<שכיב מוראד שנאן:>
אדוני.

<היו"ר דוד רותם:>
תתפלא, גם לך אסור. רק לי מותר.
<אחמד טיבי:>
וואו, זה כבר יותר מדי.
<שכיב מוראד שנאן:>
אז אני לוקח את הסמכויות שלך לרגע קט ושואל מה ההבדל בריבית, איך זה ש-865 זה במסלול הרגיל ו-265 במסלול המקוצר?

<היו"ר דוד רותם:>
תסתכל על הסכום מראש, למעלה.

<אריה כהן:>
החישוב הוא מכיוון שהריבית היא על הסכום הזה. הריבית כאן היא על התיק ברגע שהוא נפתח, היא נלקחת מתוך הסכום שזה נפתח.

<שכיב מוראד שנאן:>
הריבית כאן היא יותר מהסכום.

<אריה כהן:>
והתיק כאן נפתח עם כל התוספות, עם קרן החוב, אגרת בית משפט, עם הוצאות בית משפט וגם נלקח מהאגרה של פתיחת התיק. הסכום הזה יחד הוא שונה מהסכום שנפתח - - -

<חנא סוייד:>
אדוני היושב-ראש, יש לי שאלת הבהרה.
<היו"ר דוד רותם:>
שניה אחת. אני רוצה להבין, מה זה ה-527 שכר טרחה א' במסלול המקוצר?

<אריה כהן:>
זה מכיוון שהתיק הזה הוא תיק תובענות ומכיוון שבתיק התובענות, כמו שאמרנו מקודם, שבמידה והזוכה – בתיק תובענות ניתן לזקוף שכר טרחה א' במידה ויש בו ייצוג של עורך דין. רק שכר טרחה א', לא שכר טרחה ב'.

<סיגל קוגוט:>
ורק אם הוא מיוצג, נכון?

<אריה כהן:>
רק אם הוא מיוצג. אם הוא לא מיוצג לא נזקף שכר טרחה. רק אם הוא יוצג נזקף שכר טרחה        ולכן הצגתי פה את הנתון שבמידה והוא היה מיוצג.
<היו"ר דוד רותם:>
איזה מהגופים שקודם ציינת לנו איננו מיוצג?
<חנא סוייד:>
אף אחד.
<היו"ר דוד רותם:>
מה אף אחד? בתי החולים הממשלתיים לא מיוצגים?
<חנא סוייד:>
אף אחד לא מיוצג. יש לי שאלה, אדוני.
<היו"ר דוד רותם:>
כן, אדוני.

<חנא סוייד:>
יש לי שאלה, אולי תתייחס אליה, אני רואה שהפערים בסך הכול יותר גדולים כאשר הסכום הוא נמוך. כאשר הסכום הוא גבוה אני רואה שפחות או יותר מגיעים לאותם מספרים.

<דוד מדיוני:>
ממש לא.

<חנא סוייד:>
תחזור לדוגמה הקודמת.

<סיגל קוגוט:>
לא, גם לא.

<חנא סוייד:>
כן. אתה רואה שכאן מצטמצם – זו הדוגמה היחידה של 4,000?
<דוד מדיוני:>
מה, 1,200 שקלים או 1,000 שקל זה דבר של מה בכך לחייב?
<חנא סוייד:>
תגידו לי שזה לא נכון. אני שואל שאלה, אני רואה את המספרים, אני חושב שבחוב של 4,000 שקלים, שהוא יחסית גדול לדוגמאות האחרות, הפער הוא לא גדול.

<דוד מדיוני:>
נכון, אבל עדיין הוא פער ענק.
<חנא סוייד:>
אז אני שואל, תענו לי. אני רוצה ללמוד.

<דוד מדיוני:>
אז אנחנו עונים, אנחנו חושבים שחייב שנמצא במצוקה וכבר צריך לשלם את חובו, עוד 1,000 או 1,200 שקלים זה הרבה. ואם נכפיל אותם כפול כל התיקים בסדר גודל עד 10,000 שקלים שנפתחים כל שנה במערכת ההוצאה לפועל אנחנו פה בוועדה, אם לא נשנה, לאורך זמן משיתים על חייבים עשרות ומאות מילונים של שקלים.
<חנא סוייד:>
לא, תבינו למה אני חותר. תראה, אני אומר ככה: אם חוב של 10,000 שקל, בסופו של דבר ההבדלים הם 2%,  3%, 5%, כן?
<ענת ליברמן:>
לא.

<דוד מדיוני:>
זה יותר, זה 20%, זה 25%.
<עמית שטרן:>
גם 1,000 שקל על 10,000 שקל - - -

<חנא סוייד:>
אני לא רואה את זה ככה ב-4,000 שקלים.

<עמית שטרן:>
מה ההבדל?

<היו"ר דוד רותם:>
אני לא מבין, מי אדוני?

<עמית שטרן:>
עמית מעמותת "ידיד".

<היו"ר דוד רותם:>
"עמותת ידיד" בינתיים יושבת שבקט.

<חנא סוייד:>
אז אני חושב למה לא לעשות את זה רק באמת לסכומים קטנים, פחות מ-1,000 שקל. אם כי כשאתה גדל בסכום, אתה עולה בסכום, אין הבדלים מהותיים אז תשאיר את זה לסכומים נמוכים.
<דוד מדיוני:>
זאת אומרת שככל שאתה חייב יותר ואתה נמצא במצוקה אז אנחנו ננטוש אותך במסלול הרגיל שתשלם הרבה יותר. אני לא בטוח שזה נכון.
<חנא סוייד:>
זה אותו סכום בסוף, זה מתכנס.
<דוד מדיוני:>
אז אני רק אגיד לך - - -

<חנא סוייד:>
אז תתנו דוגמאות. אני רוצה לטעון בסוף שהבסיס העובדתי שאתם נשענים עליו, על פי מה שקראתי את המספרים וניתחתי אותם ככה במבט, הבסיס העובדתי לא משכנע, שזה צריך להיות הבסיס של כל חקיקה.
<דוד מדיוני:>
אנחנו חולקים.
<סורין גנות:>
אפשר רק נתון? כבוד היושב-ראש, רק נתון אחד.
<היו"ר דוד רותם:>
רגע, סליחה, אני לא מבין, אתה חושב שפה זו לשכת עורכי הדין, מרימים יד ומדברים? פה מרימים יד ומחכים לרשות דיבור.

<סורין גנות:>
אז אני מחכה.

<היו"ר דוד רותם:>
אז תחכה. כן, משרד המשפטים. אני קודם גומר עם משרד המשפטים.

<סורין גנות:>
רק לגבי הנתון, זה דקה. עד 8,810 שקלים שכר הטרחה הוא 330 ש"ח, לכן נתנו לך דוגמה של 500 ולא של 8,800.
<סיגל קוגוט:>
למה?

<היו"ר דוד רותם:>
עזבי, מה אכפת לך? אז הוא אמר.

<חנא סוייד:>
אני לא ידעתי את זה אבל ראיתי את זה מהמספרים.
<סורין גנות:>
נתון עובדתי.

<סיגל קוגוט:>
רגע, לא נכון. אני רוצה לענות לך על זה. יש את תעריף א' - - -
<סורין גנות:>
אני מסתכל עליו.

<סיגל קוגוט:>
גם אני מסתכלת עליו, בוא נסתכל ביחד הנה.

<היו"ר דוד רותם:>
רבותי, דקה אחת. אני מבקש, מכיוון שאנחנו יושבים בחושך כי אנחנו עוסקים בהוצאה לפועל, אריה, תגמור בבקשה את המצגת שלך ונוכל להדליק אור. לך שקף אחד אחורה, פה אני רוצה להבין.

<אריה כהן:>
סך כל החובות שהיו בטיפול במסלול מאז פתיחתו הם 72 מיליון. מבחינת סך כל חובות שנגבו עד עכשיו, עדיין יש תיקים שהם פתוחים, אז פה יש 36 מיליון.
<היו"ר דוד רותם:>
לא הבנתי אף מילה ממה שכתוב שם, השקף שלכם הפוך. עד 31 למרץ 2012, ה-79 אלה תיקים שנפתחו?
<דוד מדיוני:>
סך החובות שנפתחו.

<היו"ר דוד רותם:>
הבנתי. וכל מה שהצלחתם לגבות זה 36?

<דוד מדיוני:>
כן.

<אריה כהן:>
יש עדיין תיקים שפתוחים.

<דוד מדיוני:>
יש את כל התיקים החדשים שנפתחו והם עדיין רק בשלבי טיפול ראשוני.

<היו"ר דוד רותם:>
עכשיו תגידו לי בתיקים רגילים כמה נפתחו וכמה גביתם.
<ענת ליברמן:>
בבקשה.

<דוד מדיוני:>
מיד. 

<אריה כהן:>
אנחנו רואים מבחינת ההשוואה מול המסלול של התיקים הרגילים שסך הכול מבחינת סגירת תיקים, נסגרו 44% מכלל התיקים שנפתחו במסלול המקוצר, לעומת 36%. כשאני מדבר על התיקים שנמצאים כאן זה אותם תיקים של עד 10,000 שקל, שהם למעשה באותם הקריטריונים שנכנסים למסלול המקוצר, זה לא כולל את כל התיקים האחרים. אנחנו רואים ש-240,344 תיקים נסגרו מתוך 692. מה שאנחנו רואים שלמעשה במסלול המקוצר - - -
<היו"ר דוד רותם:>
44% שנסגרו, זה כולל גם את העסקאות שעשיתם עם הבנקים שיוותרו על 50% ו-40%?
<דוד מדיוני:>
לא, ממש לא. 

<היו"ר דוד רותם:>
טוב.

<אריה כהן:>
מבחינת הגביה אנחנו רואים, מבחינת כמה שנגבה במסלול, כפי שהצגתי בשקף הקודם, מתוך סכום סך כול החובות אנחנו רואים פה 46% לעומת 32% במסלול המקוצר. אנחנו רואים גם את הסכומים מתוך כמה נגבה מכלל החובות של אותם התיקים מאותו סוג במסלול הרגיל. במסלול המקוצר, כפי שאמרנו, הוצאות הן הוצאות של 60 שקלים עבור הליכי גביה. אנחנו לקחנו ועשינו את הממוצע באותם סוגי תיקים, מה הממוצע באותם התיקים של הוצאות שישנן עבור הליכי גביה בממוצע בתוך כל התיקים האחרים במסלול הרגיל ושם מדובר על 131 שקלים.  כמובן שזה ברור שזה לא כולל את שכר הטרחה כפי שאנחנו הצגנו בנתונים הקודמים.
<חנא סוייד:>
זה עבור תיק או עבור – ?
<דוד מדיוני:>
ממוצע לתיק.
<ענת ליברמן:>
כן, ממוצע לתיק.
<חנא סוייד:>
הסכום מנוטרל כאן?

<ענת ליברמן:>
כן.

<דוד מדיוני:>
כן, כן, זה ממוצע לתיק.

<חנא סוייד:>
אז זה לא מייצג.

<דוד מדיוני:>
מה זאת אומרת?

<חנא סוייד:>
כי אם 131 על ממוצע של 100,000 זה משהו ו-60 על ממוצע של 500 שקל זה משהו אחר.
<דוד מדיוני:>
זה לא 500 שקל.

<חנא סוייד:>
אני שואל בשביל להבין, באמת.
<ענת ליברמן:>
אלה תיקים עד 10,000 שקלים, עד 10,000 שקלים זה הממוצע.
<אריה כהן:>
סליחה, מדובר על אותם תיקים של עד 10,000 שקל באותו המסלול. זה שווה לאותו פוטנציאל תיקים שקיים בזה, אותו דבר.
<חנא סוייד:>
אוקיי, זו תשובה. הבנתי.

<אריה כהן:>
אני אמרתי את זה. לקחנו את כל הנתונים בהשוואה יחסית לאותם התיקים שבמסלול הרגיל מול המסלול המקוצר שנפתחו כמובן באותה תקופה. זהו, רבותי, אני סיימתי.

<היו"ר דוד רותם:>
בבקשה, מר ליכט.

<חנא סוייד:>
אדוני היושב-ראש, אני רוצה להתייחס. 

<היו"ר דוד רותם:>
קודם אני צריך לתת לחבר הכנסת מקלב כי בשעה 10:00 הוא צריך ללכת לנהל ישיבה אחרת.
<אורי מקלב:>
אנחנו ביחד.

<חנא סוייד:>
גם אני, אני צריך להציג את העניין בישיבה שלו.

<היו"ר דוד רותם:>
הבנתי, אתם שניכם צריכים ללכת? מצוין, כבר שניים פחות.

<אורי מקלב:>
אנחנו נחזור אדוני היושב-ראש, אנחנו נחזור. אנחנו נסכם בינינו שאנחנו גומרים מהר.

<היו"ר דוד רותם:>
טוב. כן, חבר הכנסת מקלב, 5 דקות ותיתן אחר כך לחנא סוייד עוד 5 דקות ואז תלכו שניכם.
<אורי מקלב:>
תודה רבה לך, אדוני היושב-ראש. אני רק רוצה לספר לכם, חברי חברי הכנסת, במסגרת דיונים בוועדה לפניות הציבור התברר לנו שמגן דוד אדום בישראל, שהיא חברה שעובדת לפי חוק מיוחד במדינת ישראל ויש להם בלעדיות על טיפול בחולים, בהסעת חולים, ועוד כל מיני דברים, הציבור חייב להם 300 מיליון שקל. יש חובות, חובות מהציבור למגן דוד אדום בסך 300 מיליון שקל. למעלה מ-50% אלה חובות של שכר טרחת עורך דין, ריביות ועוד דברים כאלה. למעלה מ-50%. זה מאפיין חברות רבות, זה מאפיין רשויות רבות. הכנסת הזו דנה על השולחן הזה ושולחנות דומים לו לא פעם בנושא של התנהלות עורכי דין חיצוניים. בסופו של דבר עומד האזרח מול הממשלה או מול חברות ציבוריות כאלה ואחרות וגם מול חברות פרטיות על-ידי עורכי דין חיצוניים. 

עם כל הכבוד שאנחנו רוחשים לעורכי דין, ויש רבים כאלה בארץ, בנושא הזה של עורכי דין חיצוניים, נכשלו. עורכי הדין החיצוניים האלה בעצם נוגסים ונוגשים בחייב, במסכנים על פי רוב. אנחנו מדברים על חובות קטנים, חובות של מגן דוד הם 400-500 שקל, 700-800 שקל שהופכים ל-2,000-2,800 שקל. אני מכיר אזרחים רבים במסגרת שנים רבות, כולל ברשויות המקומיות, שבקושי הצליחו להתגבר על החוב שיש להם לרשות המקומית או למישהו אחר והם נפלו, שם הם באמת נפלו כשהגיעה התביעה שהם אפילו לא היו מודעים לה הרבה פעמים ושכר טרחת עורך הדין. הוא היה בטוח שהוא גמר עם העיריה, הוא לא ידע שמחכה לו תיק, ועוד איזה תיק, בצורה שהם יודעים לעשות בכל מיני ספקולציות וכל מיני דברים איך להעצים ולנפח את התיק הזה. חיכו הרבה זמן, לעורך דין לא בוער.
<היו"ר דוד רותם:>
חבר הכנסת מקלב, אני רוצה להגיד לך משהו. הגיעה אלי תלונה על עורך דין שגבה סכומי עתק בגלל העניין של ההוצאות. אני פניתי ללשכת עורכי הדין בתלונה, אמרו לי: טוב, אנחנו מקבלים את התלונה אבל אנחנו צריכים את השם של המתלונן. הוא סירב לבוא, הוא סירב לחשוף את שמו. אז עכשיו אתה תסביר לי כי כולם מפחדים מעורכי הדין. אני הבטחתי לו שאני יושב עם הפטיש, מי שיעשה לו משהו – מכה על הראש.
<אורי מקלב:>
אני מקווה אבל שאנחנו לא מפחדים מעורכי הדין. אנחנו יושבים בשולחן הזה ואנחנו צריכים להחליט את מי אנחנו מייצגים.
<היו"ר דוד רותם:>
אני לא מבין, אני מסתכל על השולחן הזה ואני רואה כל כך הרבה עורכי דין, אני כבר לא יודע אם אתם מפחדים מהם או לא.
<אורי מקלב:>
אבל אני יודע שאתם כולכם התחייבתם, גם עורכי הדין שבינינו, התחייבנו שאנחנו עוזבים ולא מחויבים יותר למקצוע שלנו, מחויבים לאזרח. ואני חושב שהיום הזה, שאנחנו היום התכנסנו, היינו צריכים לתת צל"ש למסלול המקוצר. אנחנו יודעים כמה הוא עזר בסופו של דבר לאזרחים. אין אף אחד שמייצג פה את האזרחים בגלל שלהם - - - 
סיגל קוגוט:
יש, יש פה כמה.

<היו"ר דוד רותם:>
יש. יש לך טעות עצומה. בואו נאמר ככה, אני מסתכל מסביב לחדר אני רואה כל כך הרבה כתום, אני מודיע לך: זה הכול לאזרחים.
<אורי מקלב:>
כמובן שיש כמה. יש כמה אבל אין את הסוללה של לשכת עורכי הדין. עם כל הכבוד שאני מאוד מאוד מעריך אותם, הם באים היום לייצג קבוצה של אנשים שעשו עושר והון על חשבון מסכנים. אנחנו ראינו - - -
<היו"ר דוד רותם:>
מה זה "על חשבון מסכנים", יש פה עורכי דין שאתמול גמרו, רק קיבלו רישיון השבוע.
<אורי מקלב:>
יש עורכי דין, משרדים משגשגים, משרדים גדולים שכל ההתמחות שלהם היא איך לתפוס את האזרחים, שהם מייצגים את רשות השידור, מייצגים רשויות, מייצגים עוד חברות, את מגן דוד אדום. הם  נהפכו למשרדי ענק מהחובות האלה שהם מקוששים את מאות השקלים האלה מאנשים שאנחנו באים לחסוך להם. אנחנו יודעים את המציאות, אנחנו צריכים לדעת את הדבר הזה. זה לא יעזור מה שאנחנו נגיד, האם הוא באמת יש לו – איך הוא יכול גם כן מצד אחד להיות הרשם ומצד אחד לייצג את התובע, את הזוכה. אנחנו יודעים שבסופו של דבר כולנו רוצים להגן על החייבים. החייבים באים ואומרים לנו: זה המסלול שאנחנו רוצים, זה מסלול שהוא הרבה יותר מיטיב אתנו, הרבה יותר רך, הרבה יותר מקל, הוא מונע מאתנו חובות הרבה יותר גדולים. 

ואני רוצה לספר כאן על שולחן הישיבה שמגן דוד אדום סירבו אחרי משא ומתן להיכנס למסלול המקוצר. אמרתי: יש לכם כל כך הרבה חובות, בואו תכניסו את החובות האלה למסלול המקוצר, זה יוריד מהעלויות לאנשים, אנשים גם ירגישו שהם באו לקראתם, הם לא נוגשים. הרי חלק מהחובות  האלה, אני לא רוצה עכשיו להסביר אם הוא באמת חייב או לא חייב, אם השותף שלו עשה לו את זה, אם הבעל של האישה עשה את זה ועוד ועוד מקרים כאלה, אבל מי שיודע שלרוב אנחנו מדברים על סכומים קטנים. ואתה נתת הרבה הגנות, לאורך כל 3 השנים האלה נתת הרבה הגנות לאותם זוכים מצד אחד ומצד שני לחייבים שלא יהיה מצב שהמסלול הקצר יפעל נגדם אלא זה פועל בסופו של דבר בעדם. כמה שנראה שמייצגים אותם, שאנחנו עשינו את זה רק לעסקים הקטנים – קודם כל, גם לעסקים הקטנים אני חושב שהמסלול המהיר הביא ברכה, אבל גם לאזרח. אנחנו עוזרים בזה ולכן חלק מהמחאה החברתית שקיימת היום, אנחנו צריכים להגיד את זה בשולחן, זה גם על כל הנושא של שלטון ואזרח, הקשיים הבירוקרטיים שיש לאותו אזרח מול השלטון. 
<היו"ר דוד רותם:>
איזו מחאה?

<אורי מקלב:>
בין האזרח, התושב - - -

<היו"ר דוד רותם:>
מחאה חברתית אמרת?

<אורי מקלב:>
המחאה החברתית.
<היו"ר דוד רותם:>
אמר ראש הממשלה שאין מחאה חברתית.
<אורי מקלב:>
אתה מייצג אותו בקואליציה יותר ממני, אני כבר חצי רגל בחוץ, ואתה צריך להגיד את זה, אתה צריך להגן עליו.

<היו"ר דוד רותם:>
אני לא יכול לחלוק עליו. אני לא חולק על ראש הממשלה.

<אורי מקלב:>
בסופו של דבר אני חושב שכל מה שאנחנו נגיד פה, אנחנו נריב האם זה נכון או לא נכון וכמה זה מספיק הוגן שצד אחד מייצג את שני הצדדים ואנחנו חותרים לאמת מול האזרח שמצפה מאתנו. ואני הייתי הולך, אני חשבתי שאדרבה, אנחנו צריכים לחייב גופים ללכת במסלולים האלה וזה מה שהיינו צריכים. לא שאנחנו באים ואומרים: ברצון, אתה לא רוצה אל תבוא. באות גם חברות פרטיות ומבקשות, כמו חברות סלולריות, להיכנס למסלול הקצר ושאלתי אותן: למה אתם מבקשים? הם אומרים: בסופו של דבר זה קלינט שלנו, המסלול הארוך יותר, לפעמים אני צריך להתעסק מול החייב הזה, אין לי ברירה, ובסופו של דבר הוא מרגיש שאנחנו נגשנו בו, האכיפה היא הרבה יותר יקרה. בזה סיימתי. אנחנו היינו צריכים היום לבוא ולחייב חברות כמו מגן דוד להיכנס למסלול הקצר ולא לבוא להגיד היום שאנחנו רוצים למנוע מהמסלול הקצר לעשות את זה. אני עוד לא שמעתי אפילו פעם אחת, וגם מכל המסמכים שקראתי, עוול אחד שנעשה לאותו חייב במסלול הקצר.
<היו"ר דוד רותם:>
תודה. חבר הכנסת סוייד.

<חנא סוייד:>
אדוני היושב-ראש, אני חייב להגיד שאני מנסה להגיע לאיזו עמדה הוגנת בנושא הזה ואני עושה את זה בנפש חצויה באמת. מצד אחד, כפי שנאמר כאן, אנחנו צריכים לייצג את הציבור ומה שטוב לציבור אנחנו צריכים לאמץ, אבל יחד עם זאת אני אומר גם שעורכי הדין הם חלק מהציבור, אנחנו גם צריכים לחשוב על עורכי הדין. אי אפשר שלא להכיר בכך שיש צעקה בקרב הציבור על הוצאות גבייה מוגזמות מאוד. לאו דווקא בנושאים שאנחנו ראינו כאן במצגת, בנושאים אחרים שהם לא כלולים כאן. אבל יש, יש צעקה נגד ההתעמרות לפעמים של עורכי הדין בגביית דמי גביה וכל הדברים האלה. זה בעצם צריך לעמוד בפני המערכת המשפטית, בפני משרד המשפטים בעיקר. 
מה עושים עם הדבר הזה, כאשר ממול, אני מציין, אדוני היושב-ראש, יש עליה בפורענות, באלימות. אני מכיר את זה ביישובים הערביים שיש מין מליציות שפועלות בגבייה, שכאילו אנשים חושבים שהמערכת המשפטית כבר לא מתפקדת, לא עובדת, איבדו אמון ופונים לחברות שהן בשוק האפור ויש מיליציות כאלה שהולכות ועושות את הגביה בכוח הזרוע. המצב הזה בלתי נסבל לחלוטין. לזה צריך לתת מענה, לא לבית חולים שרוצה לגבות כסף. בית חולים לא ישלח בריונים, בכל זאת הוא ינהל איזשהו הליך מסוים. אז צריך גם שהתרופה תהיה מותאמת למחלה, אי אפשר לחשוב רק באידיאל על הדברים. אני פורש את התמונה הכוללת על מנת שאנחנו בסופו של דבר נקבל טיפול הוגן לבעיות הספציפיות האמיתיות של העניין, לא לעשות מין מצג שווא לצורך העניין.

אני חושב שכל העניין הזה, אני מגדיר אותו ככשל שוק. למה? כי מצד אחד המערכת מייצרת הרבה עורכי דין, ביד אחד, וביד אחרת, ביד השנייה היא רוצה לשלול מהם את הפרנסה שלהם. גם זה גורם שצריך לקחת אותו בחשבון. אתה לא יכול לייצר עורכי דין בלי סוף, כל יום יש לך, אדוני היושב-ראש, מבלי לפגוע בך, כל יום יש לך מכללה חדשה שמוציאה עוד מאות עורכי דין כל שנה ומצד שני אתה עושה את הכול על מנת לשלול להם את הפרנסה. אני רוצה שתהיה להם פרנסה.
<היו"ר דוד רותם:>
לא, אני לא רוצה לשלול להם את הפרנסה, אני רק אומר דבר אחד ויחיד: כשהמערכת עצמה לא מטפלת בשכר טרחה אז הטובים ינצחו והחלשים יתפרקו. לא יקרה שום דבר.
<חנא סוייד:>
אבל תסכים אתי, אדוני היושב-ראש, שיש פה פגיעה בעורכי דין – ואני רוצה לסייג, לצמצם – בעורכי דין  שעושים את מלאכתם נאמנה, שהם לא רוצים לעשוק את הציבור. יש כאלו בכל זאת.
<אחמד טיבי:>
שעל כל זה פרנסתם - - -

<היו"ר דוד רותם:>
תביא לי את הרשימה.
<חנא סוייד:>
יש כאלו. תראה, זו כבר פגיעה רבתי, אני לא נסחף לזה, גם מר מדיוני לא נסחף לזה.

<היו"ר דוד רותם:>
מה פגיעה רבתי? אני זוכר איזה ויכוח היה כשאנחנו עסקנו בנושא של חוק ההוצאה לפועל, אלו ויכוחים התנהלו על שכר טרחת עורכי דין.

<חנא סוייד:>
אדוני היושב-ראש, אני חושב שגם צריך לחשוב על הצד של עורכי דין הגונים, אני רוצה גם לייצג אותם, הם חלק מהציבור שאני מייצג אותו. ולסיום, אדוני היושב-ראש, מהמספרים שהוצגו כאן אני לא השתכנעתי שהציבור הרחב נהנה מהשירות הזה. פשוט מאוד. 5% מסך כל העיסוק הזה הוא של הציבור הרחב, זה לא משכנע. לכן אני מבקש, אני רוצה עוד אינפורמציה. אני לא חושב שאנחנו בשלב שבו אנחנו בשלים באמת לקבל החלטה. אני חושב שהבסיס העובדתי של העניין הזה, איך באמת הוא תרם לטפל בנושאים שאני העליתי, חסרים כאן נתונים ואני מבקש להשלים את הנתונים האלה לפני שאנחנו נתקדם בחקיקה.
<אחמד טיבי:>
אדוני היושב-ראש, ברשותך?
<היו"ר דוד רותם:>
סליחה, רגע, אתה רוצה לדבר? אני ארשום אותך גם. שכיב שנאן, בבקשה.

<חנא סוייד:>
אדוני, אני חייב ללכת עוד מעט.
<היו"ר דוד רותם:>
אתה גם תדבר, אני עובד לפי סדר.
<שכיב מוראד שנאן:>
אדוני היושב-ראש, אני רוצה להתחיל בפתגם סיני שתורגם נכון לערבית בכל מה שקשור לעניין הזה, שאסור שהזאב ימות אבל אסור שכל הכבשים גם כן תשחטנה. לכן אני מצטרף באמת לחלק מהדברים שחבר הכנסת חנא סוייד הציג, האיזון הקדוש שצריך לעשות בין המשך קיומם של עורכי הדין אל מול הצורך לחסוך בכיסו של האזרח בהוצאות. זה איזון שצריך לעשות, אין ספק. אני דווקא כן משוכנע שהמסלול המקוצר יכול להיות מצוין ברמות מסוימות של חוב שצריך לגבות וצריך למצוא את הסכום. הבנתי מלשכת עורכי הדין שעד ש-8,810 שקל יוצאת אותה אגרה.
<סורין גנות:>
בדיני שטרות, סח"ט א' בדיני שטרות.
סיגל קוגוט:
אה, בדיני שטרות, יש עוד כמה עניינים שם.
<סורין גנות:>
אמרו שזה 70%.

<היו"ר דוד רותם:>
שכיב, אנחנו נעשה דבר אחר, אנחנו נקבע שבמסלול המהיר גם עורכי דין יכולים להופיע ואנחנו נקבע בחוק ששכר הטרחה יהיה בלי ריבית והצמדה, על קרן החוב 2%. מה אומרים לשכת עורכי הדין? אתם בעד או נגד?

<שכיב מוראד שנאן:>
מצוין, אם מגיעים למצב - - -

<סורין גנות:>
קודם כל, לא צריך עורכי דין, יש פקודת מסים (גביה).
<היו"ר דוד רותם:>
אני מסכים אתך שלא צריך עורכי דין.

<שכיב מוראד שנאן:>
אני עדיין בזכות דיבור.

<סורין גנות:>
אתה האוהד המושבע של פקודת מסים (גביה). אני אומר את זה בלשון סגי נהור.

<היו"ר דוד רותם:>
אני האוהד המושבע של פקודת מסים (גביה) כי אתם, עורכי הדין, עושים עליה מיליונים.

<סורין גנות:>
אבל לא צריך אותנו. הדוגמה של מד"א, מ-1 בינואר 2003 סעיף 7(א) קובע שגובים רק בפקודת מסים (גביה).

<שכיב מוראד שנאן:>
אדוני, אני עדיין בזכות דיבור, אתה מפריע לי.

<סורין גנות:>
סליחה. לא צריך מסלול מקוצר.

<שכיב מוראד שנאן:>
אני זוכר, אדוני היושב-ראש, מקרה אחד שמישהו היה חייב במשכנתא 520,000 שקל ובסוף סגרו אתו על 50,000 שקל.

<היו"ר דוד רותם:>
אתה יכול להפנות אותי גם כן לבנק הזה?

<שכיב מוראד שנאן:>
לא, זה לא בנק, זה עורך דין מסוים שהיה אצלו אדם שחייב 520,000 שקל. אני לא מפחד מעורכי הדין אז אין לי בעיה להביא את החייב לפה ושיספר את זה לעם ישראל, ש-520,000 שקל נסגרו ב-50,000 שקל.

<היו"ר דוד רותם:>
כי הכול היה שכר טרחה?

<שכיב מוראד שנאן:>
וזה מביא אותי לפערים הגדולים בממדים שיש, ולכן, אני מאוד בעד לשמור על פרנסתם של עורכי הדין אבל אני לא פחות בעד, ומעדיף, לחסוך לכיסם של האזרחים.
<היו"ר דוד רותם:>
טוב. כן.

<אכרם חסון:>
בוקר טוב.

<היו"ר דוד רותם:>
כולכם מדברים לפי סדר, אתה מבין? אני הולך לפי סדר.
<יובל צלנר:>
קודם כל אתה לא מקפח את זכותנו של הח"כים - - -
<היו"ר דוד רותם:>
אני בסוף רק מגיע לאחמד טיבי כי הוא אחרון ברשימה.

<אכרם חסון:>
אני רוצה, קודם כל, כבוד היושב-ראש, לשאול שתי שאלות קצרות ואחר כך להביע עמדה. השאלה הראשונה שלי היא, אמרתם שאתם פותחים כחצי מיליון תיקים בשנה, כמה שייכים לבני המיעוטים?

<דוד מדיוני:>
אין לי נתון כזה.
<אכרם חסון:>
כי אני שמעת ש-70% מהתיקים שייכים לבני המיעוטים, אז חשוב לדעת.
<דוד מדיוני:>
מה פתאום.

<היו"ר דוד רותם:>
זה יכול להיות, הם פשוט לא נוהגים לשלם חובות.

<שכיב מוראד שנאן:>
אוי ואבוי אם זה נכון.

<אכרם חסון:>
אם אגיד לכם שהמצב הסוציו-אקונומי הכי טוב במגזר הערבי ביישוב הכי טוב 4 מ-10 אז זה אומר דרשני. זה דבר אחד. דבר שני שרציתי לשאול, אם אנחנו הולכים על 10,000 במסלול הקצר ואדם לא שילם ולא הצלחנו לגבות את זה ועברה שנה, מה קורה? הוא נשאר במסלול הקצר?

<ענת ליברמן:>
עובר למסלול הרגיל.

<דוד מדיוני:>
עובר למסלול הרגיל.

<אכרם חסון:>
כבוד היושב-ראש, רציתי לעדכן אותך בכמה דברים. אני הייתי ראש עיר, היתה לי מחלקת גביה ומשרד הפנים חייב אותי להביא חברת גביה אז אמרנו: תכניסו חברת גבייה. חברת הגבייה, במצב הכי טוב  ב-5 שנים שהייתי ראש עיר, הגיעה ל-52%. יותר מזה, כשהאדם היה חייב 2,000 שקל, לא שילם מים, עשו לא עיקולים, אין לו כלום, לקחו משטרה והלכו אליו הביתה, פתאום החוב תפח ל-5,700 שקל. הוסיפו אגרת שכר טרחה ראשון, שני, הוסיפו מעקלים, שוטרים, לא יודע מה, פתאום 5,700. אני שאלתי את החברה הזו, האם האזרח אצלי שאני מכיר אותו לא היה יכול לשלם 2,000 שקל עבור המים שהיה חייב לשלם, איך אתם רוצים שאנחנו נגבה ממנו 5,700? 
אני רוצה להגיד לך, היום כל הרשויות המקומיות הערביות, לפחות שאני מכיר – שלשום ישבנו עם 15 ראשי ערים – אולי היישוב הכי טוב במגזר הזה גובה 70% מים וארנונה. הכי טוב. אז סימן שכל המערכת הזאת לא נתנה מענה הולם לדברים וחברות הגבייה סיבכו את המועצות המקומיות כי הן גובות כל כך הרבה אחוזים גם מהגבייה וגם מהתיקים שעושים ורק אלוהים יודע איך הם גובים אחר כך. אתה צריך כל כך הרבה מומחים ורואי חשבון שיבדקו ויחטטו כדי לדעת. 

אני אומר כזה דבר: למה למשל בירדן או ברשות הפלסטינית שלא רחוקה מאתנו אין שיקים חוזרים? כי יש רתיעה. אתה לא יכול גם לעשות חוק וגם להגיד – צריך להגיד את שני הדברים. יש לנו חייבים שאין להם מה לשלם, אבל גם ראש עיר שרואה שחייבים לא משלמים, בחג 20 אוטובוסים נוסעים לאילת והוא מסתכל ואוכל את הלב שאלה החייבים שלי נוסעים לאילת ולא משלמים לי. כך שהמערכת גם מגנה על הרמאים, והרמאים גדלים. אנחנו רואים כל פעם חצי מיליון ו-600,000 תיקים, סימן שהרמאים במדינת ישראל גדלים וכנראה שכנסת ישראל לדורותיה גם תרמה את חלקה בזה שאנחנו נגן על העבריינים. צריך, לפי דעתי, לא למהר. צריך לבדוק כי זו סוגיה מאוד מורכבת, מאוד מיוחדת, שיכולה להביא לתוצאה גם הפוכה. ואני מציע לך, כבוד היושב-ראש, אתה בעל ניסיון אדיר ואתה מכיר את החוקים ואתה משפטן מבריק גם, לא צריך למהר. למה לא לבדוק את הכול? כשאני רואה שאגרת כביש 6 - - -
<היו"ר דוד רותם:>
תרחיב, תרחיב בנושא השני.

<אחמד טיבי:>
אני בכנסת מ-99', בכנסת ה-18, לא יודע ממתי זה, פעם ראשונה שאני שומע תיאור כזה של רותם. למרות שהטיעונים שלך היו מבריקים בכל שאר הדברים.
<היו"ר דוד רותם:>
אני רוצה להגיד לך רק דבר אחד, אתה יודע למה ברשות הפלסטינית אין שיקים חוזרים?

<אכרם חסון:>
כי מכניסים אותם לכלא.

<אחמד טיבי:>
לא, עכשיו אל תהיה ציני, אל תהיה ציני.

<היו"ר דוד רותם:>
משום ששם היה אחמד טיבי היועץ שלהם ולא הביאו אותו - - -
<אחמד טיבי:>
במדינות ערב, בזה הוא צודק, אין שיקים חוזרים כי הולכים לכלא על שיק חוזר. הולכים לכלא.

<היו"ר דוד רותם:>
כי אתה היית היועץ שלהם ונתת להם עצות טובות.

<אחמד טיבי:>
תודה רבה.

<אכרם חסון:>
כמובן שיש אזרחים, כפי שציינו אנשי ההוצל"פ, שהם מסכנים והם לא צריכים לסבול ולא צריך למרר להם את החיים. אבל מצד שני, כשאתה נותן למישהו להגיע ל-100,000 במסלול הקצר אתה הופך את כל המדינה לרמאים ושקרנים ועבריינים.
<דוד מדיוני:>
איזה 100,000? עד 10,000.
<היו"ר דוד רותם:>
מי מגיע ל-100,000? רבותי, תקראו, לא כתוב 100,000.
<גלעד סממה:>
מדובר עד חוב של עד 10,000.
<אכרם חסון:>
אוקיי, אז זה משהו אחר, חשבתי 100,000. 100,000 זה כבר היה - - -
<גלעד סממה:>
לא, לא.

<דוד מדיוני:>
אז אם ככה רק - - -
<אכרם חסון:>
אני אומר לכם, אנחנו קראנו את זה בחוק.
<סיגל קוגוט:>
לא, מה שכתוב בחוק הוא שמי שיש לו סך כל חובות 100,000, בכלל לא יכול לפנות למסלול הזה כי מי שחייב כל כך אז גם אם החוב הספציפי לרשות השידור הוא 1,000 שקל, אם סך כל החובות שלו הוא גדול הוא לא יכול לפנות למסלול.
<אכרם חסון:>
אז לכן אני מסיים, אדוני היושב-ראש, אני אומר, המהירות מהשטן, בערבית יש פתגם כזה. למה למהר? זאת סוגיה מאוד חשובה, מאוד עניינית.

<היו"ר דוד רותם:>
מי ממהר?

<אכרם חסון:>
צריך לבדוק אותה לעומק, צריך לענות על כל השאלות של כל חברי הכנסת, שחלק מהם מייצג גם את אלה וגם את אלה, וחלק מייצג את כולם. ואני אומר, אנחנו חייבים ללכת לגביה נכונה, רצינית, עניינית. כמה שיותר ליצור תרבות במדינת ישראל שלרמות את המוסדות או לרמות את העיריות או לרמות את העיריות או את המועצות המקומיות זה לא דבר שמשתלם לחייב, צריך לעשות תרבות חדשה. אנחנו גם אנשי החינוך וההשכלה, אנחנו לא צריכים רק להישאר כחברי כנסת שבאים ומחוקקים חוק, חוק יבש. כמו שאמרת, אתה מכיר הרבה חוקים כאלה שהם גם לא נותנים לנו זכויות בכלל. אני יכול לספר לך עכשיו על הדרוזים, כמה חוקים הם לא דמוקרטים ולא שוויוניים ולא נותנים לנו גם מענה בחוק, לא שומרים על הזכויות שלנו, חסר כאלה? אז אני מבקש שלפחות בדבר הזה לא ניתן.

<היו"ר דוד רותם:>
טוב. כן.

<יובל צלנר:>
תודה, אדוני היושב-ראש. אני חייב להגיד שחברי חברי הכנסת דיברו דברי טעם אחד אחרי השני ואני חושב שאפשר להגיע לאיזשהו עמק שווה שמאחד פה את כל התפיסות. תראו, החוק הזה נועד באמת, אמר ידידי חבר הכנסת חסון נכון, נגד הבריונות של החייבים. כל הוצאה לפועל היא נגד בריונות של חייבים כי אדם צריך לשלם חובותיו. וטוב במדינה שלא יהיה בה הוצאה לפועל אבל זו מדינה אידיאלית. בעצם מדינה אידיאלית זו מדינה שאין בה עורכי דין אבל זה כבר סיפור אחר. יסלח לי דורון, אני אקח לו את התפקיד. פתחת, היושב-ראש, ואמרת נכון שיש פה מצב של ניגוד עניינים אינהרנטי של הרשם, בתהליכי הוצאה לפועל יש גם מצב של ניגוד עניינים בדרך כלל של עורכי הדין, גם את זה אנחנו צריכים לזכור. לעורך דין יש אינטרס להאריך את התיק, להביא אותו לתהליכים מאוחרים יותר כי שכר טרחתו עולה. אבל אני לא בטוח שהפיתרון המוצע פה הוא הפיתרון הנכון ואני אגיד לכם למה. הפיתרון המוצע פה, במקור, נועד לפתור את הבעיה של האזרח הקטן, לא האזרח הקטן שחייב חוב, זה שחייבים לו חוב. ואנחנו רואים בנתונים שאתם מציגים - - -
<היו"ר דוד רותם:>
האזרח הקטן שחייב את הכסף.

<יובל צלנר:>
אנחנו רואים בנתונים שמי שלא עושה שימוש, כמעט ולא עושה שימוש, אלה האנשים הפרטיים. ואפילו יש ירידה. אם המסלול היה כל כך מוצלח מפה לאוזן הנושא היה עובר והיתה עליה במספר הפונים. ולכן, המסלול הזה, שהוא גם סוג של - - - אז בואו נשים דברים על השולחן. פה השופט הוא גם התליין, הוא מסלול שאין מה לעשות, הוא נדרש לצערי במדינת ישראל. הלוואי והיינו במצב של הרשות הפלסטינית. כן, חבר הכנסת טיבי, הלוואי ובנושא הזה היינו במצב של הרשות הפלסטינית, אבל אנחנו לא. מאידך, אנחנו היום מגיעים למצב שהנהנים העיקריים מהחוק הזה – אדוני היושב-ראש, אתה אתי? כי אני מגיע להסתייגות שלי – הנהנים העיקריים מהחוק הזה הם השניים: המדינה ובעלי ההון. הם שני הגופים, הגופים המוסדיים, הגופים החזקים במדינה. הם השניים היחידים - - -
<אריה כהן:>
החייבים, החייבים.

<רן מלמד:>
לא, לא, תעזוב, תכף נדבר על ניגוד האינטרסים של חבר הכנסת, זה בסדר.
<יובל צלנר:>
וכיוון שהמטרה שלנו פה היא לא לממן שירותים עבור המדינה כי אם המדינה רוצה תתכבד תיקח מסים ממקום אחר ותממן את שירותיה, ובטח ובטח המטרה שלנו היא לא לממן את בעלי ההון, אז אני חושב שנכון יהיה, זו ההסתייגות שאני מגיש, אם החוק יתקף "ובלבד שגוף זוכה לא יוכל להגיש יותר מ-10 בקשות בשנה". באותו רגע פתרנו את הבעיה.
<היו"ר דוד רותם:>
טוב.

<דוד מדיוני:>
טוב.

<יובל צלנר:>
אני מאוד שמח שאתה מזלזל במה שאני אומר.

<דוד מדיוני:>
אני לא מזלזל. אני מזלזל? אני ממש לא.
<היו"ר דוד רותם:>
חס ושלום. מי מזלזל?

<יובל צלנר:>
אני מאוד נהנה מהפרצוף המזלזל שאתה עושה.

<היו"ר דוד רותם:>
עזוב, אל תתייחס לפרצופים מזלזלים. בוא נאמר ככה, הוא עדיין פקיד.

<יובל צלנר:>
לכן אני מאוד נהנה שפקיד מזלזל בדברים של נבחר ציבור.

<היו"ר דוד רותם:>
טוב. חבר הכנסת טיבי, בבקשה, אדוני.

<אחמד טיבי:>
תודה, אדוני. האמת היא שכל הטיעונים נאמרו על-ידי חברי אבל אם נחדד - - -
<היו"ר דוד רותם:>
אז בסדר, אפשר לעבור לדורון אביטל.

<אחמד טיבי:>
אם נחדד את הנקודה, את הפנץ' לין של ההצעה הזו, שמטרתה בסופו של דבר לעזור לאזרח הפשוט, לקצר הליכים. הדברים נראו בחלק מהמספרים בטבלאות, במיוחד בהשוואה בין דמי גביה במסלול הקצר לגבי המסלול הרגיל. אבל, כפי שעמיתי חנא סוייד אמר, אנחנו בתוך עמינו חיים ויש קבוצת אנשים שדווקא חיים מהדבר הזה, מהעיוות הזה, שהם עורכי הדין. אני למד גם, אני לא אפריז, עשרות רבות של אחוזים מעורכי הדין הערבים עוסקים בתחום הזה. אני לא אגיד 80% כמו שאמרת לי, אבל זה מתקרב. זה נתון שלא הייתי חשוף אליו, אני אומר את זה לכולם. לכן, יכול להיות שהשיפור הזה לכאורה בשירות לאזרח שעליו היו חילוקי דעות כאן יחסל קולקטיב שלם שזו בדיוק התעסוקה שלו. גם שכיב וגם אכרם וגם חנא דיברו על הצורך למצוא איזה שביל ביניים, אדוני היושב-ראש, שיכול גם לשמור על העיקרון הזה אבל לא לפגוע באופן קשה ובוטה באוכלוסיית עורכי הדין שזועקים, ובצדק, במר לבם, על האפשרות שפרנסתם תפגע. ולכן השאלה היא אם אדוני חשב על ניסוח מגשר, פשרה, פתרון ביניים?
<היו"ר דוד רותם:>
כן, בוא נאמר ככה, אנחנו נגייס גם את עורכי הדין.

<אחמד טיבי:>
למה?

<היו"ר דוד רותם:>
לשירות אזרחי.

<אחמד טיבי:>
שניים מאלה שדיברו היו בצבא, אדוני, גם אכרם וגם - - -
<היו"ר דוד רותם:>
אני לא מדבר עליהם, אני לא מדבר על הדרוזים.

<אחמד טיבי:>
בוא נהיה רציניים.

<היו"ר דוד רותם:>
אנחנו נשב ונחשוב על פתרון.

<אחמד טיבי:>
גם דורון ברזילי שירת בצבא. 

<היו"ר דוד רותם:>
אנחנו נחשוב על פתרון, אנחנו נשתף אותך.

<אחמד טיבי:>
אתה מוכן להיות רציני? כשאתה אומר "אני אשתף אותך" זה נשמע לא רציני.

<היו"ר דוד רותם:>
אני אשתף אותך ברעיונות. כן.

<אחמד טיבי:>
נו, ברור, זה מחסל להם את ההצעה.

<אבי ליכט:>
אדוני, אפשר להעיר?

<היו"ר דוד רותם:>
לא, קודם עמותת "ידיד" תגיד לנו מה ניגודי האינטרסים של חברי הכנסת. 

<רן מלמד:>
את זה אני אשאיר לחלק הסופי של הדברים שלי.

<היו"ר דוד רותם:>
לא, אתה תתחיל בזה.

<רן מלמד:>
כי אם אני אתחיל אתה תזרוק אותי מפה אז אני רוצה להספיק להגיד כמה דברים.

<היו"ר דוד רותם:>
אני מבטיח לך שאני לא אזרוק אותך מפה.

<רן מלמד:>
אז אני באמת רוצה להגיד לחבר הכנסת המכובד שדיבר על בריונות החייבים ועל דברים אחרים, אני חושב שאתה צריך ללמוד את העובדות קצת ולא ללכת כמו תוכי אחרי מה שמנסים למכור לך. 80% מהתביעות בהוצאה לפועל הם לא של אזרחים פרטיים. הם לא של אזרחים פרטיים.
<יובל צלנר:>
על זה דיברתי בדיוק.

<רן מלמד:>
אבל ה-80% מהתביעות שמוגשות הם נגד אזרחים פרטיים, ואלה הדברים וזה הציבור שאליו אנחנו צריכים להתכוון בניסיון לסייע. עם כל הכבוד - - -
<היו"ר דוד רותם:>
אז מה לא היה בסדר במה שהוא אמר? זאת בריונות של אותם אזרחים שלא משלמים את החובות שלהם.
<רן מלמד:>
אני אסביר. אין פה שום בריונות של חייבים. כמו בכל מערכת, כמו בכל דבר במדינה, יש 10% או 15% מהאוכלוסייה שמרמה.
<יובל צלנר:>
וזה בסדר? זו לא בריונות?

<רן מלמד:>
שניה. יש אבל נקודה אחרת, שרוב עורכי הדין חושבים ש-80% מהציבור מרמה ולא כך הוא הדבר. הדיון פה, סליחה שאני אומר, הדיון פה - - -
<יובל צלנר:>
זה נתון אמפירי מה שאתה אומר? עשית סקר בין עורכי הדין? זה נתון אמפירי? 80% מעורכי הדין חושבים שמרמים? 
<רן מלמד:>
אם אתה רוצה אני אראה לך את הנתונים שיש לי. שניה, תן לי לגמור לדבר, לא הפרעתי לאף אחד.

<יובל צלנר:>
בוא תראה לי את הסקר שנעשה.

<רן מלמד:>
הדיון פה הוא בכלל לא צריך להיות פה נראה לי. נראה לי שהוא צריך להיות בוועדת העבודה והרווחה. אנחנו פוגעים בפרנסתם של עורכי הדין. יושב-ראש הלשכה מגיע לכאן, אני נורא שמח שהוא הגיע ושהוא נמצא כאן, עם כל הכבוד הדיון פה צריך להיות האם המסלול הזה מסייע לכך שהחייבים ישלמו פחות כסף ממה שהם היו צריכים לשלם. ואם הדיון על זה פה הוא על הפרנסה של עורכי הדין אז בואו נפתח את זה ליותר גדול, ואני עוד לא נכנסתי למהות, בואו נדבר על מה קורה לחייב שצריך להגיע למשרד עורכי דין ולשלם את חובו, במי הוא נתקל שם? מה היחס שהוא מקבל? מה עושים משרדי עורכי דין שמנסים למשוך את הזמן כדי לקבל עוד ולהרוויח עוד ולעשות שכר טרחה ב' כזה או כזה?
<יובל צלנר:>
אז כנראה שלא הקשבת לי, לא הקשבת לי כי זה בדיוק מה שאמרתי.
<היו"ר דוד רותם:>
רן, אתה רוצה שאני אגיד לך? יש לך טעות טרגית, אדם שחייב כסף לא אמור להגיע בכלל למשרד עורכי הדין, שישלם את החוב שלו לבעל העסק.

<רן מלמד:>
אני מסכים אתך, אני מסכים אתך, וזה בדיוק אגב מה שהמסלול המקוצר מנסה לעשות, שהוא לא יצטרך להגיע למשרד עורך דין. אני אגיד פה מילה אחת והיא נורא חשובה, כשאנחנו מצליחים בסופו של דבר, כמי שעוזרים לחייבים להגיע למשרד של עורכי הדין ולדבר עם עורך הדין עצמו, התמונה מתהפכת. פתאום היחס הוא אחר.
<היו"ר דוד רותם:>
פתאום עורך הדין מוציא את פנקס השיקים ומשלם את חובו של הלקוח.

<רן מלמד:>
אתה יודע מה? הרבה פעמים מגיעים גם לדבר הזה.

<היו"ר דוד רותם:>
כן, אני מכיר את הסיפור הזה.

<רן מלמד:>
הרבה פעמים מגיעים גם לדבר הזה, ויושבים פה חלק מעורכי הדין ואני חייב להגיד להם בהקשר הזה תודה. אז אתה שואל אותי אם צריך לעשות פשרה כדי שהמסלול הזה ימשך ובצורה יותר טובה? אני קודם כל חושב שאת הנושא של האגרות, זה מה שנקרא שכר טרחה א' בתובענות, אם יש ואם לא רוצים לגבות אותו תכניסו תיקון שלא יוכלו לגבות אותו, לא מתוך זה של בחירה או לא של בחירה, שיבואו המוסדים ויגידו שאנחנו לא רוצים. אבל תבינו - - -
<דנילו דרמן:>
וגם בלי אגרה, בלי אגרה. 

<רן מלמד:>
אבל תבינו, המסלול המקוצר למשל, חלק מהמגבלות וההטלות שיש במסלול הרגיל לא קיימים במקוצר. ואם הדבר הזה יכול לסייע לחייבים לשלם את חובם, ואני אומר עוד פעם ומכירים אותי פה, אני חושב שמי שחייב צריך לשלם את חובו, אבל כנראה שמי שחייב והגיע להליך משפטי כזה או אחר צריך לעזור לו, ולצערי הרב בקטע הזה עורכי הדין לא ממש עוזרים. אז צריך אולי לקחת ולעשות דיון הרבה יותר רחב בהקשר הזה, אבל אני חושב שעד שהדיון הזה יתקיים, להפסיק את המסלול הזה היום ולגרום נזק להרבה מאוד חייבים שלא נמצאים במצב הכי טוב ואני חושב שצריך לעזור להם.
<יובל צלנר:>
אני מבקש לענות לו בבקשה.
<היו"ר דוד רותם:>
לא, לא.

<יובל צלנר:>
הוא בכל זאת פנה אלי.
<היו"ר דוד רותם:>
זכותו. אז מה?

<יובל צלנר:>
אז אני מבקש לענות לו בשני משפטים.

<היו"ר דוד רותם:>
אז אתה רוצה לענות לו, בבקשה.

<יובל צלנר:>
אל"ף, חבל שאתה לא מקשיב למה שאמרתי, אולי שמעת אבל לא הקשבת. אחד הדברים שאני אמרתי הוא דבר שאתה חזרת עליו משום מה, כאילו כביקורת. יש בעיה אינהרנטית בשיטה, הן בשיטה שמוצעת פה והן בשיטה שעורכי הדין גובים את כל החובות. אבל אתה בא בראייה מאוד מאוד צרה, של החייב המסכן. אני לא בטוח שרוב החייבים הם מסכנים, הרבה מהחייבים אלה אנשים שפשוט בוחרים לא לשלם מטעמים כאלה ואחרים, ואני מסכים אתך שצריך לטפל בכל נושא הגבייה בישראל, וכן, עורכי דין, לצערי, מתעשרים מהסיפור הזה על גבם גם של המסכנים.
<רן מלמד:>
אדוני, אני חושב שיש לי - - -

<יובל צלנר:>
תן לי לסיים, תן לי לסיים. אבל אתה לא בא על מנת לפתור בעיה קטנה, ואתה לא פותר אותה, אתה לא פותר על-ידי זה שאתה בא עם גרזן. זכור גם עוד משהו, אנשים מסכנים זה לא רק האדם שאין לו לשלם ארנונה, אנשים מסכנים, אתה יודע מה? אולי אפילו מסכנים יותר זה בעל עסק לגיטימי קטן שכונתי שלא יכול לגבות את החובות - - -

<יעל קסטן רבסקי:>
אבל תסתכל באחוזים כמה - - -
<יובל צלנר:>
למה אתם מפריעים לי? למה את מפריעה לי? אדם מסכן זה בעל עסק שבקושי סוגר את החודש, שעובד קשה לפרנסתו ובסוף לא מצליח לגבות את החובות הלגיטימיים של לקוחות שקונים, לוקחים מוצרים ולא משלמים. גם לו אנחנו צריכים לדאוג.
<רן מלמד:>
אדוני, בשבוע שעבר - - -

<יובל צלנר:>
לא, אתה לא תקטע אותי, אתה לא תקטע אותי. המסלול הזה נועד בעיקר עבור האנשים האלה. הוא לא נועד עבור קופות חולים, הוא לא נועד עבור הממשלה, הוא לא נועד חברות הסלולר עם כל המסכנות - - -

<רן מלמד:>
זה לא נכון מה שאתה אומר, זה לא נכון מה שאתה אומר אבל.

<יובל צלנר:>
תנו לי לסיים. 
<רן מלמד:>
אני אתן לך לסיים ואני אענה לך, זה לא נכון מה שאתה אומר. 

קריאות:

- - -

<יובל צלנר:>
בואו תתנו לי לסיים, אני מבקש. זה שצריך לטפל – אני מסכים, זה לא המקום, אנחנו עכשיו דנים בחוק אחר, אל תערבב מין שאינו במינו. בוא נטפל כרגע בחוק המונח על שולחננו. המסלול הקצר הוא אילוץ, אני בטוח שגם משרד המשפטים יגיד שהוא אילוץ, הלוואי ולא היינו צריכים אותו, אבל הוא אילוץ, לדעתי, מתבקש. הוא מתבקש עבור אותו בעל עסק קטן, אבל עבורו אני רוצה שהוא יהיה קיים ולא עבור הטייקונים. כי מספיק שאתה ואני במסים שלנו נממן את הטייקונים. די לזה. אתם לא שמים לב אבל מה שאנחנו עושים פה – אנחנו מממנים עבור בעלי ההון - - -
<יעל קסטן רבסקי:>
איזה טייקונים?
<רן מלמד:>
על מה אתה מדבר? על מה אתה מדבר? הרי חברת הסלולר תקבל את הכסף שלה.
<היו"ר דוד רותם:>
רגע, רגע, רן, רן, רן. פה יושבים בשקט, פה לא צועקים.

<רן מלמד:>
חברת הסלולר - - -

<היו"ר דוד רותם:>
סליחה, זו לא הפגנה.

<רן מלמד:>
אוקיי.

<יובל צלנר:>
אני סיימתי.

<רן מלמד:>
אפשר רק לענות לו?

<היו"ר דוד רותם:>
סליחה, לא עונים, גמרנו. עורך דין אלון גלרט, בבקשה.
<אלון גלרט:>
אני מדבר בשם הלשכה אז אני אבקש שיו"ר השלכה יפתח, ברשות אדוני, לפני שאני אתחיל.

<היו"ר דוד רותם:>
כיבודים זה במקום אחר, פה אתה מתחיל.

<אלון גלרט:>
טוב. אדוני, אני אתחיל במשהו טיפה ממקום אחר. אדוני, חוק התכנון והבניה קובע בחוק שלכל ועדה מחוזית ולכל ועדה מקומית יצורף מהנדס או אדריכל מקרב הציבור. המטרה באה כדי שהציבור גם יאמר את דברו. אני מייצג את לשכת המהנדסים ואני בדקתי כמה אדריכלים ומהנדסים יש בוועדות המקומיות והמחוזיות, במחוזיות אולי אחד, במקומיות בודדים. ולמה? משום שכל מועמד שמגישים נתקל בחומת ניגוד העניינים. אתה ייצגת פעם את יישוב בית זית באזור ירושלים ולכן אנחנו לא ניתן לך להיות חבר הוועדה המקומית או המחוזית כי חלילה אתה תשקול שיקולים זרים, ולכן כתוצאה מזה החוק - - -
<היו"ר דוד רותם:>
זה לא חלילה, אתה תשקול שיקולים זרים.

<אלון גלרט:>
נכון, לכן אתה לא. עכשיו, לא רק שאתה לא במקרים שאתה תדון בבית זית אלא גם במקרים אחרים כי זה עלול להשפיע עליך ולכן אתה בכלל לא תהיה. הנה, בדברים כאלה קטנים אנחנו בעצם באמצעות ניגוד עניינים לא מאפשרים שום דבר, חוסמים את הכול. והנה כאן, יש ניגוד עניינים על פניו שהוא ברור ביותר, ואני אגיד למה הדברים אמורים. כשדובר על תיקון 29 ודובר על המסלול המקוצר עדיין הרשמים היו בכלל חלק ממערכת בתי המשפט, דובר על מסלול מקוצר שהמסלול המקוצר בעצמו גם עושה בעיה. אם אנחנו זוכרים הרי חוק ההוצאה לפועל בא להגן על הזוכים, לדאוג לזוכים, אבל בא גם לשמור על זכויות החייבים וכך גם מערכת הגבייה והאכיפה. וכאן בעצם קבעו שמערכת הגבייה והאכיפה לוקחת צד, היא לא בעצם איזשהו גורם שנמצא באמצע אבל היא כלי בעצם לגביית חובות, אלא הוא כלי שהוא גם מייצג את הזוכים, ובעצם הוא הפך כלי שהוא גוף שהוא מוטה זוכים. 
בתיקון מס' 33, כשאני קראתי את הפרוטוקול של אותו תיקון שבמסגרתו העבירו את הרשמים לרשות הגביה והאכיפה, אדוני באמת דאג מאוד לעצמאותם של הרשמים, אבל בכל הפרוטוקולים לא עסקו ולו במילה אחת במסלול המקוצר, ומדוע? כי זו היתה הוראת שעה וכנראה חיכו לדיון הזה כדי שבו הסוגיה תעלה. אם אנחנו באים ומסתכלים בחוק מה אומר החוק: "רשם ההוצאה לפועל ינקוט הליכים כאמור בסעיף (א)". זאת אומרת, הרשם הוא לוקח את ההליכים, הוא נוקט בהליכים, הוא כפוף לרשות האכיפה והגבייה שהיא גוף מוטה.
<היו"ר דוד רותם:>
איזו סמכות שיקול דעת יש לו לרשם? מה הוא יכול בכלל לעשות?

<אלון גלרט:>
אדוני, אני אתן שתי תשובות. אחד, במקום המצב הרגיל שבו הזוכה מגיש את הבקשה והוא רשאי לקבוע האם יש שיקול או לא, הוא זה שנוקט את ההליך והוא זה שיוזם אותו. כך אומר החוק. שניים, יותר חמור - - -
<היו"ר דוד רותם:>
איזה הליכים? איזה הליכים הוא יכול לנקוט?
<אלון גלרט:>
דקה, אדוני, עוד מילה, אדוני. דבר מספר שניים, בהצעה מדובר גם על טענת פרעתי. אותו רשם שפועל בהליכים הוא זה שגם צריך להחליט האם טענת פרעתי. אבל החמור מכל, אותו רשם, גם אם אנחנו נרצה לנתק ככל האפשר אותו מרשות הגבייה והאכיפה אנחנו לא יכולים. הוא חלק מהרשות הזו, הוא כפוף למנהל, המנהל רשאי להגיש עליו קובלנה, אותה רשות שמייצגת את הזוכים. עכשיו, גם אם בעצם הסמכות שלו מועטה מאוד, עדיין אותו רשם, שהוא לא במסלול המקוצר ובמסלול הרגיל, יש לו שיקול דעת שיפוטי. הרי אנחנו לא טוענים שרשם אין לו סמכות שיפוטית. ואותו רשם שהוא בעל סמכות שיפוטית כפוף לאותה רשות גבייה ואכיפה שבעצם היא גוף מוטה זוכה זוכים ומייצג זוכים. בשים לב, בואו נסתכל בתוכנית - - -
<היו"ר דוד רותם:>
רעיון מצוין, יש לי רק שאלה אליך: מה הסמכות השיפוטית שיש לו בהליך המקוצר? מה הוא יכול - - -

<אלון גלרט:>
זה לא משנה.
<היו"ר דוד רותם:>
אל תגיד לי "זה לא משנה", אתה תענה לי רק על השאלות.
<אלון גלרט:>
אדוני, יש לו את הסמכות שאומר החוק לנקוט בהליכים.
<היו"ר דוד רותם:>
איזה הליכים?

<אלון גלרט:>
רשם ההוצאה לפועל ינקוט בהליכים כאמור עיקול כספים, עיקול כלי רכב של החייב - - -

<היו"ר דוד רותם:>
זה הכול. זה לא שיקול דעת, זה אוטומטי.

<אלון גלרט:>
רבותי, אני למדתי בניגוד עניינים, וכך מסבירים לי אנשי משרד המשפטים, זה למראית עין. אותו רשם, כשהוא עובר כאן, הוא פועל במסלול מינהלי, הוא רק חותם על - - -
<היו"ר דוד רותם:>
סליחה, אני לא מבין? אני עובד במשרד המשפטים?

<אלון גלרט:>
סליחה, לא.

<היו"ר דוד רותם:>
אז תדע לך שכל מה שאומר משרד המשפטים לא מחייב אותי.

<אלון גלרט:>
מאה אחוז.

<היו"ר דוד רותם:>
בדרך כלל זה הפוך. 
<אלון גלרט:>
אוקיי. מכל מקום, הרי גם מראית עין חשובה, אותו רשם שכאן הוא אמנם, תאמר לי שזה לא בשיקול דעת - - -

<היו"ר דוד רותם:>
כל המשנים ליועץ ה משפטי לא מחייבים אותי, כולם.

<אלון גלרט:>
אדוני, כאן אני פועל אמנם לא בשיקול דעת תאמר לי, אבל אני נוקט הליכים. זה מה שאומר החוק, שאני ינקוט בהליכים גם אם תאמר לי, אדוני, שזה בהליכים מינהליים. אחרי 5 דקות אני קופץ ועובר להיות רשם במסלול הרגיל ואני מכריע החלטות שלפעמים הן החלטות שמשמעותן הן מיליונים רבים כי טענת פרעתי היא טענה של מיליונים. עכשיו בשביל מה אנחנו עושים את כל ניגוד העניינים הזה? במראית העין הזו אנחנו פוגעים במערכת בתי המשפט, אנחנו פוגעים בעצמאות הרשמים, אנחנו פוגעים באיך שהציבור מסתכל, בשביל מה? בשביל של תביעה של 10 מיליון שקל לשנה שמתוכם אולי איזשהו סכום קטן, סכום שאנחנו טוענים שעורכי הדין גובים ביתר? 
אז אם יש בעיה והבעיה, מכל מה שהבנתי מכל הטענות, הבעיה היא שגובים יותר מדי שכר טרחה במקרים של תביעות מסוימות, אם זאת הבעיה צריכים לטפל בה. אבל לא בשביל זה צריך לקבל החלטה שהמשמעות שלה תהיה כל כך חמורה בדברים שהם עקרוניים. הרי מאיפה בא ניגוד העניינים? אומר החוק, אומרת הפסיקה, הכול התחיל מהעובדה שאין בעל דין משמש כדיין. והנה, מה אנחנו עושים כאן? בא מישהו שמייצג את הזוכה ולא משנה שתאמרו שזה בהליכים הכי מינהליים שיש, אותו רשם שמייצג את הזוכה, גם באופן הכי מינהלי, אותו רשם פתאום הופך לדיין. בשביל אותם 10 או 15 מיליון שקלים האלה אנחנו משלמים מחיר כל כך כבד ופוגעים באמון הציבור ברשמים, באמון הציבור במערכת המשפט? אני חושב שהמחיר הזה לא שווה.

עכשיו, בשביל מה המחיר? נשים לב, אם נסתכל בדברים שאומר מר מדיוני, הוא אומר: נכון, החוק כשהתחלנו עם הוראת השעה במסלול המקוצר היה גם בשביל הזוכים החלשים. והנה, מה מסתבר? בסך הכול כלי שרת של גופים גדולים, של בתי חולים, של גופים גדולים. בשביל זה אנחנו עושים את כל הדבר הזה? עכשיו נזכור, בשונה מהנתונים האלו שהוצגו, 70% מהתביעות הן תובענות לסכום קצוב שיש בהן שכר טרחה. אז אם הבעיה היא ששכר הטרחה גבוה מדי צריך למצוא את הפתרונות לזה. אם הבעיה היא שכר טרחה צריך למצוא פתרונות לזה אבל הפתרון לא יכול להיות כזה שהמחיר שלו גבוה הרבה יותר מאשר הפתרון הזה של 10 מיליון שקל או 15 מיליון שקל שגובים בשנה וחוסכים בהם איזה שהם סכומים בודדים של שכר טרחה. 

תראו, רשות האכיפה והגבייה מתגאה: אנחנו פונים לגופים, אנחנו מעודדים אותם לפעול בעצמנו. רשות האכיפה והגבייה הפכה לגוף מוטה זוכים, הפכה לגוף שמייצג זוכים והרשמים של חלק ממנה, בעיני הציבור הופכים חלק מאותו ציבור שמייצג זוכים. אני לא חושב שהוועדה הזו, שמגנה על מערכת המשפט, צריכה בשיקולי דעתה – זאת עמדתי – להיות מוכנה לשלם את המחיר הזה.
<רן מלמד:>
למה לא הצטרפת לבג"ץ הרשמים שלנו? זה היה יכול לעזור, אתה יודע. לא, כי זה לא על הכסף שלך ספציפית אז כנראה זה היה פחות חשוב.
<שפירא ליאור:>
אבל עכשיו שכחת את הבג"ץ.

<רן מלמד:>
לא, לא שכחנו, הוא ציין אותו, הוא צוין פה בגדול.

<היו"ר דוד רותם:>
מה קרה עם הבג"ץ שלכם על הרשמים?
<יעל קסטן רבסקי:>
לשכת עורכי הדין יכלה לבוא ולהצטרף, היא בחרה לא להצטרף. אבל כאן השאלה שמדברים עליה היא העניין של שכר הטרחה, אז בואו נחזור ונדבר שוב על שכר הטרחה כי בשום דיון אחר שהיו רפורמות מרחיקות לכת של הוצאה לפועל לא ראיתי נציגות כל כך גדולה של לשכת עורכי הדין כמו בדיון הזה.
<שפירא ליאור:>
זה פופוליזם, שכר טרחה זה פופוליזם.
<היו"ר דוד רותם:>
אין שום ספק, הם לא עובדים על עקרונות, הם עובדים על כסף.
<דורון ברזילי:>
כבוד היושב-ראש, הרבה מאוד אנשים פה דיברו על שכר טרחת עורכי הדין והפכנו את זה למרכז העניין אבל עם כל הכבוד המהות - - -

קריאה:
זה העניין.

<אלון גלרט:>
לא, זה לא העניין.

<דורון ברזילי:>
לא, העניין כאן - - -

<היו"ר דוד רותם:>
רבותי, סליחה, עד כאן.

<דורון ברזילי:>
 זה ממש לא העניין. אמנם אנחנו לשכת עורכי הדין אבל יש לנו אינטרס ציבורי ואנחנו דואגים לאזרח ובגלל זה אנחנו יושבים כאן ובגלל זה אני נמצא כאן. אנחנו, מבחינת לשכת עורכי הדין סבורים שמצב, כפי שעורך הדין גלרט ציין, לא יכול להיות שכנסת ישראל תיתן יד לשינוי ולמצב שיש בו ניגוד אינטרסים זועק לשמיים. לא יכול להיות מצב שהרשות השופטת היא גם המבצעת, היא למעשה עושה את כל התהליך הזה. אולי אנחנו רוצים לברך אבל בסופו של יום אנחנו נצא מקללים בתהליך הזה בסופו של דבר. אנחנו סבורים, כלשכת עורכי הדין, יכול להיות שצריכים להגיע להבנות, יכול להיות שצריך להגיע להסכמות בנושאים מסוימים לגבי שכר טרחה, לגבי המסלול, לגבי המבנה, אבל איך שהדבר הזה מתנהל כרגע – אני חושב שזו טעות. דבר לא נכון. אני חושב שאנחנו משדרים למערכת המשפט כולה, אנחנו מזיקים לה, אנחנו פוגעים בה, באמון הציבור במערכת הזאת, ואין לכך שום תקדים בשום חוק, בשום חקיקה, שגם הרשות המחוקקת היא גם זאת המבצעת. תאר לעצמך, מדיוני, שאתה או כרשם מקרקעין, בסופו של יום אתה תקום מכיסאך ותחליט לעשות הסכמים. תאר לעצמך שכשופט אתה מסיים את יום עבודתך ולאחר מכן אתה גם שופט את הזוכה או מחליט לבחור צד. זה לא הגיוני, זה לא ציבורי. אני חושב שמבחינה ציבורית אנחנו עושים נזק אדיר בתהליך הזה ובגלל זה אני חושב שחשוב שתשמעו את דבריו של עורך דין גלרט ותשתכנעו בעניין הזה.
<היו"ר דוד רותם:>
טוב. כן, מר ליכט, תענה לנו תשובות, המשנה ליועץ המשפטי לממשלה.

<אבי ליכט:>
למה אתה אומר את זה כל כך לאט?
<היו"ר דוד רותם:>
כדי להדגיש את זה, כי ניגוד עניינים אצלכם זה דבר מאוד – אתם שמים לב אליו.
<אכרם חסון:>
נזיל.

<אבי ליכט:>
קודם כל תודה שנתת לי הזדמנות לדבר. אני רוצה ב-5 דקות להציג את נקודת המבט שלנו וגם, בטובך, בסוף להתייחס לטענות שנשמעו כאן בקצרה. קודם כל, המסגרת שאנחנו רואים, הדרך שבה אנחנו מסתכלים על העניין הזה, זה למה בעצם אנחנו כאן? הרי המחוקק לפני 3 שנים אמר לנו: יש פה איזה מהלך שהוא קצת חריג, אני רוצה לבדוק אותו ולכן אני עושה הוראת שעה. ואחרי תקופה מסוימת, אנחנו מגיעים לכאן ומנסים לראות האם זה עבד או לא. ואז מה אנחנו רואים? אנחנו רואים פה בעצם מערכת שעובדת ונותנת שירות. יש פה זוכים שנהנים מהשירות הזה וחוסכים עלויות, יש פה את החייבים שחוסכים עלויות, המערכת נותנת שירות, היא מוזילה את העלות, היא מוזילה את מה שאנחנו קוראים יוקר המחייה, היא נותנת שירות טוב. המדינה נותנת שירות טוב. ולכן השאלה, בהנחה שזה עובד, למה לבטל את זה? מה רע בזה? תכף נגיע למה רע בזה.
<היו"ר דוד רותם:>
האם אנחנו כשחוקקנו את זה התכוונו שיהיו 18,000 תיקים של בתי חולים? זו היתה הכוונה מלכתחילה? כך הצגתם את זה כשבאתם עם הוראת השעה?
<אבי ליכט:>
אדוני, אני אתייחס גם לזה בטובך. כל הזמן אני שומע פה למה אנחנו עוזרים לבתי חולים ועוזרים לטייקונים, שמעתי פה. המדינה נותנת שירות. אין הכרח שהשירות הזה יהיה דווקא שירות פרטי. באה המדינה ואומרת: אני מוכנה לתת את השירות הזה, אני נותנת לאזרח גם אם אני למשל נותנת את זה לבתי חולים, אז מה הבעיה שבתי חולים עכשיו מקבלים שירות שמאפשר להם לגבות את החובות שלהם בצורה יותר יעילה? זה מנקודת המבט של הזוכים. אבל אני לא מדבר פה על הזוכים, אני מדבר פה על החייבים, הרי לכאורה באים פה ומגנים על האינטרס של החייב. החייבים נהנים מזה. הארגונים שדואגים לחייבים אומרים לכם שזה עובד טוב, אז למה, אני פשוט לא מבין, למה אנחנו היום ואתם בתור המחוקקים שרוצים לעזור לאזרח הקטן – הרי תמיד אומרים על המדינה שאנחנו דורסניים, שאנחנו עושים דברים לא טובים, פה אנחנו באים ונותנים שירות יותר טוב, אנחנו עוזרים לחייבים ועוזרים לזוכים לקבל שירות יותר טוב, אז למה לבטל את זה?

<דורון אביטל:>
לא, לא, אבל זה קצת יותר מדי.

<היו"ר דוד רותם:>
המשפט האחרון שאמרת הוא זה שמפחיד אותנו. אתה מבין? אם המדינה פתאום מתנדבת לעזור לאזרחים משהו חשוד.
<יובל צלנר:>
אבי, תסקור את הנתונים, אני חושב שהמדינה בעיקר עוזרת לעצמה.

<ענת ליברמן:>
איך היא עוזרת לעצמה?

<דורון אביטל:>
אבל זו גם שאלה כלכלית.
<היו"ר דוד רותם:>
רבותי, תנו לאבי לגמור.

<אבי ליכט:>
גם אם המדינה עוזרת לעצמה יש צד שני, אנחנו פה בראש ובראשונה עוזרים לחייבים, למסכנים, כמו שחבר הכנסת מקלב אמר.
<אחמד טיבי:>
אם אפשר, ברשותך, אם אפשר לעזור - - -
<היו"ר דוד רותם:>
לא, לא, אתה לא יכול.

<אחמד טיבי:>
שאלת ביניים.

<היו"ר דוד רותם:>
סליחה, אתה לא יכול – המשנה ליועץ המשפטי מדבר עכשיו, אתה לא מפריע לו.

<אחמד טיבי:>
עכשיו שאלת ביניים ברשות אדוני, היועץ המשפטי.

<היו"ר דוד רותם:>
בסוף אתה תשאל אותו.

<אחמד טיבי:>
שאלת ביניים כי היא חשובה גם לך וגם לציבור. אם המטרה היא לעזור לאזרח הפשוט ולנזקקים למה לא לצמצם את האגרה ל-10 שקלים למשל במקום 169? 

<אבי ליכט:>
יש לנו עלויות.

<אחמד טיבי:>
שהמדינה תישא, המדינה.

<דורון אביטל:>
לבטל שכר טרחה א', אני בעד.
<אבי ליכט:>
החלופה היא שהמדינה נותנת - - -

קריאה:
האגרה היא שכר טרחה של המדינה.

<אבי ליכט:>
כשהמדינה נותנת שירות לשירות יש עלות. אנחנו לא רוצים לפרוס את זה ובאמת שאחרים ישלמו. אבל עדיין, אם המדינה נותנת שירות והשירות הוא יותר זול ממה שהם היו מקבלים במקום אחר, אני פשוט לא מצליח להבין - - -
<יובל צלנר:>
אבל למי היא נותנת שירות? למי היא נותנת את השירות?
<דורון אביטל:>
אבל הפכת את זה לשאלה כלכלית, הפכת את זה לשאלה כלכלית מעניינת.
<היו"ר דוד רותם:>
רבותי, תנו לו לגמור, אבי לא רגיל שמפריעים לו, הוא כבר לא מופיע בבתי משפט הרבה שנים.
<יובל צלנר:>
אבל המדינה נותנת שירות לעצמה.

<אבי ליכט:>
נו, ואז מה הבעיה בזה?

<יובל צלנר:>
אין בעיה, אבל אם המדינה רצתה לחסוך כסף, במקום שהיא תיתן לעצמה שירות במסלול כזה שתבוא ותקטין את האגרות. 
<אבי ליכט:>
המדינה לא מנסה לחסוך כסף.

<יובל צלנר:>
היא רוצה לעזור לחלשים? אני בעד, אני הראשון שבעד, אבל לא זו השיטה. 

<רן מלמד:>
תבטלו את שכר הטרחה בכלל במסלול הזה, למה לא לבטל אותו בכלל? את כל האגרות ואת כל שכר הטרחה. תבטלו את כל האגרות ואת כל שכר הטרחה.

<דנילו דרמן:>
נכון, כל ההוצאות.

<קריאה:>
חינם אין כסף, זה שירות.

<רן מלמד:>
אבי, הרי זה לא כסף גדול, תוותרו עליו.

<אבי ליכט:>
חבר הכנסת רותם, אני יכול להמשיך, בבקשה?

<היו"ר דוד רותם:>
רצוי שתמשיך, רק שהם לא יפריעו לך. חבר'ה, די, לא מפריעים לאבי ליכט עד שהוא גומר.

<אבי ליכט:>
עכשיו טענת ניגוד העניינים, ותכף אני אתייחס אליה, אבל פה, ופה צריך לשים את הדברים על השולחן, אני רוצה לדבר בהגינות, בטיעונים של חברי הכנסת זה עלה בצורה מאוד מפורשת, יש פה אינטרס של לשכת עורכי הדין. הם אמרו את זה בצורה מפורשת, חברי הכנסת, יש פה קבוצה שאנחנו רוצים להגן עליה מול קבוצה אחרת. ולכן טענת ניגוד הענייניים שמועלית על-ידי לשכת עורכי הדין מעוררת בעיני קושי, כי אם הבעיה היא שיש פה ארגון מקצועי שדואג לחברים שלו, אז בואו נשים את זה על השולחן ואז נשאל את השאלה מה האינטרס, האם אנחנו מעדיפים את האינטרס של האיגוד המקצועי מול האינטרס של הציבור הרחב, ואז שחברי הכנסת יענו - - -
<אלון גלרט:>
אבי, זה רלוונטי לשאלה האם יש ניגוד עניינים? נו, באמת.
קריאות: 

- - -

<היו"ר דוד רותם:>
גלרט, עזוב, תן לו. הוא יודע הרי שהוא לא נותן לך תשובה.
<אלון גלרט:>
אז זה לא מתאים.
<אבי ליכט:>
אני רוצה לשים את הדברים על השולחן כי אנחנו מרגישים שאנחנו באים בתום לב, עושים דבר טוב לטובת האזרח ומתקיפים אותנו ומתקיפים את אנשי הרשות שעושים עבודת קודש ועוזרים לציבור ואז הם צריכים לשבת פה ולהסביר למה הם עושים את העבודה שלהם בצורה לא טובה. זה לא הגיוני. לכן כשלשכת עורכי הדין באה ואומרת, ואני מעריך את לשכת עורכי הדין, אני חבר בלשכת עורכי הדין, אבל צריך לשים את הדברים על השולחן, אם אנחנו עכשיו מעדיפים את טובת הארגון המקצועי על פני טובת הציבור בעיני זה בעייתי. זה על פניו.
עכשיו לגבי טענת ניגוד העניינים, אני לא מבין את טענת ניגוד העניינים. כי נקודת המוצא שעומדת בבסיס העניין הזה היא שיש איזושהי מערכת שמחליטה ואז את הגביה צריכים לעשות שני הצדדים ביחד, למה? אם אנחנו היום אומרים: המדינה היום נותנת שירות לאזרח, היא נותנת שירות שמכריע בסכסוך ואחרי זה היא לוקחת ונותנת לו עוד שירות שהשירות הזה לעזור למי שזכה בסכסוך לגבות. מה הבעיה בזה? איפה ניגוד העניינים? נניח ששופט בבית משפט, ושנינו הופענו הרבה שנים בבית משפט, נותן פסק דין ואז צד שני בא לבית משפט ואומר: לא קיימת את פסק הדין והשופט יוזם הליכים לפקודת בזיון בית המשפט, אז מה, הוא בניגוד עניינים? הוא הכריע בסכסוך. השופט לא - - - 

קריאות:

- - - 

<אבי ליכט:>
אני אתן לאדוני דוגמה משבוע שעבר, אדוני בא ואישר לשמחתי את הצעת חוק הבראת חברות, אז, אגב, היה נציג אחד של לשכת עורכי הדין, לא הרבה, והוא עזר לנו מאוד.
<היו"ר דוד רותם:>
בוא נאמר ככה, אתה יודע, אני מחכה לכנס הבא של לשכת עורכי הדין שבו יגידו שעשיתי את טעות חיי.
<אבי ליכט:>
לא עשית את טעות חייך, עשית חוק מצוין, אדוני. יש שם הליך שאומר שברגע שבית משפט אישר הסדר ובעצם הכריע בסוג של נגיד סכסוך, אחר כך אפשר לבוא אליו בבקשות אם צד מקיים, אם צד לא מקיים, אז מה, אנחנו אמרנו שזה ניגוד עניינים? מישהו בכלל העלה על דעתו שהשופט מצוי בניגוד עניינים? לא. הוא עושה קודם כל את העבודה השיפוטית שלו ואחרי זה הוא דואג שמה שאת מה שהוא הכריע יקיימו. ולכן בעיני אין פה רמץ, שמץ, קמט, של ניגוד עניינים. צריך לשים את הדברים על השולחן, לא צריך להתחבא מאחורי טענות ניגוד עניינים במטרה להגן על אינטרס של גוף מקצועי. זה הכול. אני רוצה עכשיו להגיד עוד משהו, נניח שיש בדבר הזה טענה, הרי מה יש פה בעצם? כל המסלול הזה, ופה אנחנו גם בסוג של – צריך לראות מה אומרים לשכת עורכי הדין, מצד אחד הם אומרים: בשביל מה צריך את כל הדבר הזה? הרי זה סך הכול peanuts, אז אם זה peanuts מה אתם קופצים? זה לא מפריע לכם. אדוני, זה מעליב אותי, תן לי שתי דקות, אני מדבר.
<היו"ר דוד רותם:>
תדבר, אני כבר יודע מה אתה הולך להגיד. נו מה, אני לא מבין?

<אבי ליכט:>
אז למה אתה מזמין אותי? באתי במיוחד בשבילך, אתה הולך בדיוק כשאני מדבר? 
<היו"ר דוד רותם:>
אני תכך אחזור, אני רק רוצה לנוח קצת. 

<דורון אביטל:>
אל תדאגו, אנחנו לא נעשה שום הצבעות.

<היו"ר דוד רותם:>
אתם יכולים לעשות שום הצבעות.
<דורון אביטל:>
כן.

<(היו"ר דורון אביטל, 10:39)>
<אחמד טיבי:>
אגב, זה לא בסמכות הוועדה. אתה יכול לעשות הצבעות חופשי.

<היו"ר דורון אביטל:>
אין לי שום כוונה.

<אחמד טיבי:>
חופשי, בגלל התקנות.

<יובל צלנר:>
אנחנו נעריך אותך יותר.

<היו"ר דורון אביטל:>
חבר'ה, די, בואו נמשיך. יובל, אני רוצה לשמוע את הטיעון ואני רוצה שהוא יסיים.

<אבי ליכט:>
בסופו של דבר, נניח שיש ניגוד עניינים – ואני לא מקבל את הטענה המשפטית של ניגוד עניינים, אין פה ניגוד עניינים – רוב הפעולות שעושים פה הרשמים הן פעולות פשוטות. אלה פעולות של הקשה על מחשב, שגם כשבאים אל עורכי הדין הם לא עושים את זה, יש צי של מזכירות שלחוצות על מקש ובשביל זה משלמים כסף. ואין שום סיבה בעולם שאזרח פשוט ישלם מאות שקלים בשביל להקיש אנטר. 

<היו"ר דורון אביטל:>
אני חושב שאתה הצבת רף - - -

קריאות:

- - -

<היו"ר דורון אביטל:>
אני מבקש, אני רוצה שהוא יסיים ואני רוצה לומר משהו.

<אבי ליכט:>
יש פה עוד טענה, טענה שאומרת שיש פה איזו הטיה אינהרנטית של הרשם שהוא רשות מינהלית. ההטיה הזאת, בהנחה שהיא קיימת, ואני לא חושב שהיא קיימת, היא קיימת בכל הליך שמנהל הרשם כי הרשם הרי הוא מגוף מינהלי. אם אומרים: אנחנו היום הקמנו משהו שהוא מוטה זוכים, הרשם יושב היום בתוך הרשות ממילא, אז לכן, אם אנחנו מקבלים את הטענה שיש הטיה צריך לסגור את הרשות ואסור לקבל את זה. ולכן, בשורה התחתונה אני חושב שהעבודה שעשתה הרשות היא עבודה טובה. אנחנו באים אליכם עם הצעת חוק טובה, עם מסלול שעובד ואני ממש מבקש שתאשרו את הצעת החוק הזאת לטובת כללי אזרחי מדינת ישראל.

<היו"ר דורון אביטל:>
אני אולי אגיד הערה, זו הזדמנות שאני היושב-ראש, אני יכול לתת לי את זכות הדיבור, לעצמי. אבל דווקא בגלל שאני לא עורך דין, ואני מבין שהנושא הוא מרתק, נכנסתי אליו רק לאחרונה, אבל בהמשך לדבריך, להציף את זה יותר כבעיה כלכלית. הרי אפשר להציף את זה בתור ניגוד אינטרסים לצורך העניין בין עורכי הדין לבין האינטרס הציבורי, קל להעמיד את זה כך, אבל אני חושב שהבעיה היא קצת יותר מעניינת. תחשוב על זה במושגים של סובסידיה. הרי יש פה מוצר, אתם רבים על מוצר' המדינה עושה stepping in, נכנסת ואומרת: אני חושבת שזה מוצר בסיסי עד 10,000 שקל ואני רוצה לתת סובסידיה למוצר הזה. זו התערבות בכלכלה של חוב, חוב זה כלכלה וכל עולם חובות זה כלכלה, ויש פה התערבות של המדינה. אנחנו אומרים: יכול להיות שההתערבות הזאת נדרשת. אתם טוענים שהחבר'ה האלה, תמורת המוצר של חוב, מקבלים יותר מדי כסף והציבור סובל מזה, נכון?
<אבי ליכט:>
לא, לא זאת הטענה שלי.
<היו"ר דורון אביטל:>
זו הטענה בעצם, זו הטענה שאתם מציגים.

<אבי ליכט:>
זאת לא הטענה שלי, אני אומר - - -

<היו"ר דורון אביטל:>
לא, להפך, אני רוצה לשרת את הטיעון שלך. אם זו הטענה, הם מוכרים מוצר מאוד יקר ובחוסר אחריות, אוקיי? והמדינה עושה stepping in ובפיילוט היפה הזה מראה שהיא מוכרת את המוצר יותר בזול, אז אני תוהה האם אנחנו רוצים לעשות, לצורך העניין בנקודת קביעת מחירים, האם אנחנו באמת רוצים לעשות את זה קביעה? אולי אנחנו נרחיב את הוראת השעה? אולי אנחנו רוצים להתערב, כמו שהממשלה מחליטה להתערב בסבסוד של מוצר, מוצרים בסיסיים, היא לא תקבע הוראת שעה שמחיר הלחם הוא כך וכך. למה זה כל כך חשוב לכם שזו תהיה, לצורך העניין, חקיקה ולא הרחבה של הוראת השעה עד שהם אולי ידרשו מחירים טובים יותר ונגיע לנקודת שיווי משקל מחירים חדשה. זאת השאלה המעניינת, לדעתי.
<אחמד טיבי:>
אתה מבין מה זה יושב-ראש רציני עכשיו? זה יושב-ראש רציני.
<יובל צלנר:>
אבי, לפני שאתה עונה אני רוצה להשלים את השאלה ואז תוכל לענות לנו. אני רוצה לשאול שאלה אחרת כיוון שיש פה באמת סובסידיה והמדינה לוקחת את המסים שלנו ומממנת שירות. אתה אמרת קודם שלאזרח אנחנו נותנים פה שני סוגים של שירות: שירות אחד זה ההכרעה באמת בדין בכלל אם יש חוב והשירות השני הוא הגבייה. נכון, אני מצטט אותך נכון?
<(היו"ר דוד רותם, 10:42)>
<אבי ליכט:>
בערך, כן.

<יובל צלנר:>
השירות השני לתושב. אבי, ראינו את הנתונים, התושב לא נהנה מהשירות הזה. מי נהנה מהשירות הזה? אז למעשה אתה לוקח סובסידיה, אתה לוקח את המוצר הממשלתי שאני, משלם המסים, מממן, ואתה נותן אותו למי? אם היית נותן אותו לאזרח אני הייתי אתך, הייתי רץ אתך, להפך, אני רוצה שאתם תבואו ותדרשו עכשיו - - -

<רן מלמד:>
אבל הוא נותן אותו לאזרח.

<יובל צלנר:>
תקציב להגדיל את הפרסום ולהגדיל את החשיפה כדי שהאזרח יוכל - - -

<דוד מדיוני:>
אין בעיה, אנחנו נעשה את זה.

<אבי ליכט:>
נו, אין בעיה, אנחנו נעשה את זה.

<יובל צלנר:>
האזרח בעל החוב. שבעל החוב ייהנה מהשירות המצוין שאתה יודע לתת אבל לא גורמים שהיום נהנים ממנו. ואני רוצה לענות עוד לעמותת "ידיד" כי הם לא מבינים למה אני חותר. צריך להקטין את החוב לחייב, אני מסכים, אבל לא זו הדרך. בואו נקטין את זה בצורה חכמה וניתן את זה, נחזיר את זה עבור האזרח הקטן שחייב ליהנות מזה, אבל לא זו הדרך, שאנחנו היום מממנים את - - -

<רן מלמד:>
אם יש פה מישהו שנגוע בניגוד אינטרסים זה אתה שיושב פה בתור עורך דין ומשרת את לשכת עורכי הדין בנושא הזה.

<יובל צלנר:>
לא, אני משרת את הציבור בישראל.

<רן מלמד:>
אתה לא משרת את הציבור בהקשר הזה, אני חושב שבדיון הזה - - -
<דורון אביטל:>
חבר'ה, לשמור על סגנון.

<היו"ר דוד רותם:>
רגע, מי צועק פה? חבר'ה, אני חזרתי, מפסיקים לצעוק.

<רן מלמד:>
נדפקנו.
<סורין גנות:>
זה השלב שאתה כן יכול להוציא אותו, הוא סיים לדבר.
<היו"ר דוד רותם:>
מי אמר שאני יכול להוציא מישהו?

<סורין גנות:>
לא, דודו, הוא ביקש, אני - - -
<היו"ר דוד רותם:>
אני גם יכול להוציא אותך.

<סורין גנות:>
אני יודע, אבל הוא ביקש ממני לייצג אותו בעניין הזה.

<היו"ר דוד רותם:>
הבנתי. כן, אבי, אתה רצית לענות.

<אבי ליכט:>
היתה פה שאלה של יושב-ראש הוועדה הזמני. אני לא חושב שזו סובסידיה, אני רוצה להסביר. סובסידיה מבחינתי זה שתקציב המדינה מסבסד פעילות שהמדינה רוצה לעודד.
<דורון אביטל:>
אתם לא משקיעים פה משאבים תקציביים של המדינה לשירות שלא היה?

<אבי ליכט:>
לא, לא. זה העניין, בשביל זה אגרה, ברגע שאתה קונה את השירות המדינה לא מסבסדת.

<דורון אביטל:>
לא, כי לך יש מושג של עלות שכאילו המקש הזה שווה שני שקל, אבל בסוף הוא צריך תקציב בשביל לנהל את המערכת.
<אבי ליכט:>
אבל הוא מקבל את זה מהאגרות שהוא גובה, זה בדיוק העניין.

<סורין גנות:>
אבי, 60 שקל זה סבסוד. הוא יודה בזה, הוא אדם נבון.

<דורון אביטל:>
זו שאלה מעניינת.

<סורין גנות:>
אפשר?

<היו"ר דוד רותם:>
לא, לא.

<סורין גנות:>
באופן רשמי.

<היו"ר דוד רותם:>
מה באופן רשמי? אתה לא מדבר, עכשיו סיבק הולך לדבר.

<דוד מדיוני:>
רגע, אבי לא סיים.

<היו"ר דוד רותם:>
אחרי שאבי יגמור.

<אבי ליכט:>
אני סיימתי? אתה רוצה שאני אסיים?

<היו"ר דוד רותם:>
לא, לא, אתה תסיים.

<אבי ליכט:>
עוד משהו שחשוב להבין, הזוכה בסוף יקבל את הכסף, השאלה אם הוא יקבל איקס או שהוא יקבל 3 איקס. כל מה שהמסלול הזה עושה, הוא רוצה לצמצם את מספר המקרים של 3 איקס, הוא רוצה להגיע לאיקס פלוס עלות סבירה. כל הזמן טוענים נגדנו שהמדינה מתפרקת - - -
<דורון אביטל:>
דרך אגב, למה בסכומים גדולים ברור לך שמה שאתה אומר לא תקף? אם מישהו חייב שני מיליון שקל אני חושב שזה לא תקף שם.
<אבי ליכט:>
אני לא אומר שזה לא תקף.

<דורון אביטל:>
כי שם זו הסדרה עסקית בין שני בני אדם ולכן אנחנו אומרים: המדינה לא תתערב. האם מישהו צריך להיכנס?

<אבי ליכט:>
בסופו של דבר, בוא רגע נדבר אנליטית. כל הזמן טוענים שהמדינה מפריטה והמדינה מתפרקת מחובותיה והמדינה שוכחת את האזרח.
<דורון אביטל:>
עשית פה רוורס, זה ברור.

<אבי ליכט:>
אנחנו לא עושים רוורס, אנחנו מחליטים שאנחנו רוצים לתת עוד שירות לאזרח. 

<דורון אביטל:>
זה סוג של "הלאמה", זה יכול להיות צעד נכון ברגע מסוים אבל אני אומר שזה - - -

<אבי ליכט:>
לא, אני לא רואה בזה הלאמה. 

<דורון אביטל:>
הלאמה של שירות.

<אבי ליכט:>
אנחנו גם אומרים שאנחנו רוצים לשמור את זה פשוט כי בסופו של דבר, כמו שהסבירו, אנחנו הולכים פה על הדברים הקטנים, הדברים שאתה תופס אותם בקטן לפני שהם גדולים. אנחנו לא הולכים על הדברים הגדולים. לגבי שכר הטרחה, עיני לא צרה בשכר הטרחה של עורכי הדין. יכול להיות שיבוא אזרח ויגיד: אני רוצה לקחת עורך דין ואני רוצה לשלם לו איזה שכר טרחה שהוא רוצה בכפוף למה שמותר להם. אנחנו לא רוצים לנגוע בהם. אבל אם עדיין אפשר לעשות את הפעולה הזאת בלי עורך דין, כשבעצם אתה ב-win-win אז למה שהמדינה לא תעשה את זה? והמדינה מוכנה לעשות את זה כחלק מהפנים שלה לאזרח כדי לצמצם את יוקר המחיה. אני פשוט מקשה להבין - - -
<יובל צלנר:>
אתה מדהים אותי, היא עושה את זה לעצמה. 

<דורון אביטל:>
אתה צריך להיות כלכלן, אתה אומר - - -

<אבי ליכט:>
היא לא עושה את זה לעצמה - - -

<יובל צלנר:>
המדינה היא השופט, המדינה היא התליין.

<אבי ליכט:>
איזה תליין, איזה שופט, על מה אתם מדברים? את מי תולים פה? 
<היו"ר דוד רותם:>
חבר'ה, חבר'ה, צלנר, צלנר, די.

קריאות:
- - -

<היו"ר דוד רותם:>
יוצא מן הכלל. טוב, אבי, אתה גומר?

<אבי ליכט:>
אני גמרתי.

<היו"ר דוד רותם:>
תודה רבה. סיבק, יש לך שתי דקות.

<יחזקאל סיבק:>
תודה, אדוני. אחד, אני חייב להגיד שאני כל פעם מתרגש מחדש לראות כמה קל לוותר על כסף אצל אחרים. אני, עד כמה שאני זוכר מדיונים פה מול רשות האכיפה, ולא רק רשות האכיפה, על דיונים של העלאה של אגרות, דיונים של מחירים, אני לא זוכר שמישהו דיבר על מחאה חברתית והוזלת שירותים. אני זוכר דווקא תופעה הפוכה. הדבר השני, שמרגש לא פחות, זה שבכל דיון על תיקונים לחוק ההוצאה לפועל כולם שוכחים שיש את חוק הוצאה לפועל. כל פעם מדברים על איזו חתיכת סעיף, על איזו פסקה מתוכו, הוראת שעה. אף אחד לא ניגש לקרוא את החוק מתחילתו ועד סופו לראות שיש סעיף 7(א) שאומר שכשחייב מקבל אזהרה בהוצאה לפועל הוא יכול לגשת ללשכת ההוצאה לפועל, לבקש צו תשלומים סביר אחרי שהוא ממציא מידע, ליהנות משכר טרחה מופחת, ואם שכר הטרחה גבוה לו מדי לבקש לפי סעיף 10 לחוק הפחתה של שכר הטרחה. כל הדברים האלה לא מעניינים פה אף אחד, החוק הוא לא רלוונטי לחלוטין. 
הנקודה השלישית, אדוני, היא מסד הנתונים. אני חייב להגיד שאני לפחות יוצא קצת מבולבל. אני לא משוכנע לגבי מסד הנתונים, לא לגבי הנתונים ספציפית, לגבי מספרי התיקים ואני מקדים ואומר, אני חושב שחלק גדול מהעבודה שאתם עושים היא עבודה טובה, אבל עדיין אני חושב שנתונים כמו היקף הפעולות שמבצעת הרשות במסגרת המסלול המקוצר – אני מצד אחד שומע רק עיקולי רכב ועיקולי בנקים, מצד שני אני קורא בדוחות תפיסת רכב, כשאני יודע שתפיסת רכב היא מינימום 1,500 שקל, שבתיק של 4,000-5,000 שקל, 1,500 שקל יכול להגיע עד מחצית התיק. אני מפנה את אדוני לדוחות. אני קורא למשל את נושא שכר הטרחה. שכר טרחה א' בתובענות, אנחנו לא קיבלנו שום נתון על היקף התובענות בהוצל"פ, אנחנו לא שמענו מה עושים עם 30% הזוכים שלא מוותרים על שכר טרחה א', האם הם מעבירים את זה לעצמם? האם זה הולך לעורך דין שהוא in-house? האם זה הולך לעורך דין חיצוני? אני חושב שכל הנתונים האלה, אדוני, צריכים להיות בפני גוף שמקבל החלטות לגבי דבר כל כך משמעותי, והדבר הוא משמעותי. 
הנקודה האחרונה שאני רוצה לעלות, אדוני, מעבר למה שכתבתי בנייר העמדה היא שלפעמים מנסים לפתור בעיה שהיא בעיה נכונה שבאמת מחייבת פתרון אבל ממציאים בשביל זה 20 מנגנונים ומפתחים בעיות חדשות. אם הבעיה היא בעיה של שירות לאזרח אז צריך לחשוב איך משפרים את הפלטפורמה של רשות האכיפה. ואני בטוח שרשות האכיפה היא גוף מקצועי מאוד ותשמח לשמוע שיפורים באותה פלטפורמה. אם המגמה היא לצמצם את שכר הטרחה שמושת על האזרח, כמו שמבקשת "ידיד" וגם רשות האכיפה, וגם זה אגב דרישה שהיא דרישה לגיטימית, שכר הטרחה צריך להלום את היקף הפעולות בתיק. אגב, הוא לא חייב רק לקטון, הוא יכול גם לגדול. חייב שמושך תיק במשך 10 שנים לא צריך להסתפק בסח"ט ב', יכול להיות שמגיע לו גם סח"ט ג', אבל יכול להיות שנושא הסח"ט צריך להיבחן מחדש. אבל הכלים לא חייבים להיות המצאה של פטנטים חדשים, החוק קיים, צריך לקרוא אותו, צריך לעבוד מתוכו. ואם צריך לעבור דרך הוראת השעה לתקופת ביניים, גם זה אפשרי, אבל לא מעבר להוראת שעה. תודה. 
<היו"ר דוד רותם:>
כן, בבקשה, גברתי.

<יהל בן- נר:>
יהל בן-נר, מנהלת אגף רגולציה בפרטנר.

<היו"ר דוד רותם:>
זה שאתמול בערב שלחת לי את נייר העמדה שלכם?

<יהל בן- נר:>
נכון.

<היו"ר דוד רותם:>
מאוד רציני, אני מוכרח לומר. מה זה רציני? זו לא מילה. אני ישבתי כל הלילה, לא הלכתי לישון כדי לקרוא את נייר העמדה שלכם.

<יהל בן- נר:>
אוקיי, תודה, עבדנו עליו לא מעט וגם שלחנו הרי מצגת בצהרים. נייר העמדה רק - - -

<היו"ר דוד רותם:>
וקיבלתם הודעה שלא תציגו מצגת.

<יהל בן- נר:>
בסדר, אנחנו לא באנו עם מצגת גם להציג, אדוני היושב-ראש. אנחנו רוצים להגיד כמה מילים על הניסיון שלנו במסלול המקוצר. קודם כל, נוצר פה איזשהו מצב די הזוי וייחודי היום בוועדה שיושבים שני צדדים, מצד אחד יושבים עורכי הדין, לשכת עורכי הדין, ובצד השני, ביחד, יושבת המדינה, משרד המשפטים, שר המשפטים שתומך בהליך המקוצר, ארגוני הצרכנים והחברות המסחריות. היטיב פה אליהו מלך לתאר בנייר העמדה שהוא כתב פה, נייר העמדה שפורסם באתר, ממה הכול נובע, ובשני משפטים הוא כתב: בישראל כ-30 עורכי דין לפחות העוסקים במסגרת עבודתם בטיפול - - -
קריאות:

30,000, אמרת 30.

<יהל בן- נר:>
30,000, אני קוראת מהנייר.

<סורין גנות:>
בסדר, לא קרה כלום, היתה טעות פרוידיאנית נחמדה.
<יהל בן- נר:>
30,000.

<היו"ר דוד רותם:>
טוב, רבותי, אתם מוכנים להירגע, עורכי הדין?

<יהל בן- נר:>
כנראה שזה מאוד אמוציונלי. 30 אלף עורכי דין לפחות העוסקים במסגרת עבודתם בטיפול בתיקי ההוצאה לפועל, אם המסלול המקוצר הזה יאושר ויהיה קבוע זה יבוא על חשבון עורכי הדין שזו פרנסתם והיא מפעילה – זאת אומרת, זה בשני משפטים תמצית כל העניין. היו פה כל מיני נתונים וגם לנו יש נתונים, ואם כבוד היושב-ראש יאפשר לי אני אשמח לחלק לפחות שני שקפים כדי להראות - - -
<היו"ר דוד רותם:>
לא.

<יהל בן- נר:>
לא, אוקיי, אז אני אגיד אותם בעל-פה. בעצם הוצגו נתונים ועלו כל מיני תהיות ושאלות לגבי מספר המשתמשים בהליך הזה. אז קודם כל, אני רוצה להגיד שאנחנו התוודענו לזכות שלנו או לאפשרות לעשות שימוש במסלול המקוצר ממש במקרה, בזכות זה שאנשים פתחו וקראו את החוק וגילו שיש דבר כזה ויש מנגנון כזה והתעקשו אפילו מול רשות האכיפה והגבייה לעשות שימוש ורק אז התחלנו לעשות, ולמעשה מספר חודשים אנחנו כבר עושים פיילוט במסלול הזה. כדוגמה, אם אנחנו משווים את המסלול הרגיל למסלול המקוצר בתיקים – ואנחנו לא לוקחים שכר טרחה כי אנחנו לא מיוצגים על ידי עורכי דין – כאשר העלות היא 8,000 שקל לדוגמה, בסופו של דבר החייב משלם במסלול רגיל 10,147 שקל ובמסלול המקוצר 8,169 שקל, שזה 2,000 שקל יותר. אם אנחנו לוקחים עלות שהיא יותר נמוכה, רק 1,500 שקל, אז במסלול הרגיל החייב ישלם 3,047 ובמסלול המקוצר 1,669. למעשה במסלול הרגיל הוא ישלם פי שניים מאשר במסלול המקוצר. זה כדי להבין שהמסלול המקוצר מביא את החייב בצורה הטובה ביותר והמדויקת ביותר לסכום הבסיסי שהוא חייב ולא מתווספות כל מיני עלויות שהן חיצוניות.
<יחזקאל סיבק:>
תפסיקו לתבוע על יציאה מתוך מסלולים אז אולי לחייבים יהיו פחות חובות.
<יהל בן- נר:>
אני אשמח לסיים ואחר כך אני גם אתייחס למה שאתה אומר. עכשיו, אם אנחנו מסתכלים על הפוטנציאל, בואו נניח שרק חברת פרטנר תעשה שימוש במסלול המקוצר בשנת 2013. היא תיקח את כל התיקים הפוטנציאליים עד 10,000 שקל ותפנה אותם למסלול המקוצר, בסופו של דבר רק החייבים הספציפיים של חברת פרטנר יחסכו 20 מיליון שקל. תכפילו את זה - - -
<יובל צלנר:>
כמה פרטנר תחסוך?

<יהל בן- נר:>
אני אגיד לך כמה, אני אגיד לך.

<היו"ר דוד רותם:>
לא, רגע, לא, לא. פרטנר לא תחסוך כלום.

קריאה:

לא תחסוך כלום כי ממילא היא לא משלמת.
<היו"ר דוד רותם:>
הרי פרטנר לא תגבה אבל את 20 מיליון השקלים האלה.

<יהל בן- נר:>
פרטנר תחסוך 3 מיליון שקל והחייבים יחסכו 20 מיליון שקל. ואם אנחנו מסתכלים בתועלת משקית, זה מאות מיליוני שקלים לאזרחים. לא רק פרטנר, פרטנר היא כדוגמה. תכף תדבר, אני אשמח אם היא תדבר ואם יושב-ראש הוועדה יאפשר, קופת חולים כללית.

<יובל צלנר:>
אבל אם את רוצה תועלת מישקית אז תגידי אולי כמה עולה לנו משלם המסים - - - הרבה יותר מ-3 מיליון.
<יהל בן- נר:>
רגע, שניה. אני לא יודעת אם - - -

<היו"ר דוד רותם:>
אני מוכרח לומר, הדאגה שלכם בפרטנר לציבור היא ממש נוגעת ללבי. זה פשוט מעלה דמעות בעיני.
קריאות:

המנגנון קיים.
<יהל בן- נר:>
כבוד היושב-ראש, תראה, בסוף אפשר להגיד "חברות סלולר", אפשר להגיד "פרטנר", אפשר להגיד הרבה אמירות שהן לא קשורות פה לדיון. הדיון פה - - -
<היו"ר דוד רותם:>
בוודאי שהן לא קשורות לדיון, את יודעת, רק מה שאת אומרת קשור לדיון, כל האחרים לא קשורים לדיון.

<יהל בן- נר:>
אני יכולה להתייחס.

<היו"ר דוד רותם:>
לא, את לא יכולה להתייחס. אני אגיד לך רק דבר אחד, אנחנו נחליט, תגידי את מה שיש לך ואל תתני לנו ציונים.

<יהל בן- נר:>
אני לא נותנת ציונים, אני באה להציג את העמדה שלי. קיבלתי אישור להגיע לוועדה, ביקשו ממני להתייחס, אני מממשת את זכותי, אני לא חושבת שיש לי פה פררוגטיבה להחליט. אנחנו מדברים על תועלות, על win-win, כמו שאמר פה המשנה ליועץ המשפטי לממשלה, כמו שאמר פה נציג הצרכנים רן מלמד, בסוף זה משרת כולם. מה יקרה אם לא יהיה המסלול המקוצר? יהיה רק המסלול הרגיל. לא יהיה מסלול מקוצר, יהיה רק מסלול רגיל שמוסיף הוצאות מיותרות לחייב ומעמיד אותו במקום הכי רחוק שלו מהחוב הבסיסי שלו. תודה.
<היו"ר דוד רותם:>
תודה. מה אתה רוצה?

<סורין גנות:>
לדבר.

<היו"ר דוד רותם:>
דקה אחת כי אני בעוד דקה צריך כבר להיות בוועדה אחרת.
<סורין גנות:>
בסדר. אני חושב שיש משהו משותף לי ולך, כבוד היושב-ראש, שאנחנו אני חושב פה, וגם ליאור חברי - - -
<אחמד טיבי:>
כבר התחלת לא טוב.
<יובל צלנר:>
כן, התחלת רע מאוד.

<סורין גנות:>
יכול להיות אבל העובדות הן עובדות, שאני חושב שאנחנו בין הבודדים פה שהיינו כמעט בכל הדיונים בתיקון 29, ועוד בתחילתו, ושמענו את מטרת יוזם הצעת החוק, דהיינו משרד המשפטים והמדינה, שהיא היתה אמורה באמת לשרת את הזוכים הקטנים. נדמה לי אפילו שמישהו פעם הזכיר בעלי מכולת, חנוונים וכו'. אנחנו רואים מה קורה פה, זה התחיל מרוב מוחלט, ראינו בתחילת החוק, היום זה ירד נדמה לי ל-6 נקודה משהו אחוזים של הזוכים הפרטים ואין ספק שאם היו מראים את הנתונים של רבעון ראשון 2012 זה ילך וירד. אנחנו רואים פה את נציגת פרטנר שהשמיעה את דבריה והלכה, אין לי ספק שהמטרה בסופו של דבר כרגע - - -
<היו"ר דוד רותם:>
בוא נאמר ככה, היא יודעת שאנחנו קוראים את הפרוטוקול, למה היא צריכה להישאר פה?
<סורין גנות:>
כן.

<אחמד טיבי:>
אתם סתם יורדים עליה, גם היושב-ראש ירד עליה סתם וגם אתה יורד עליה סתם. אולי היא יצאה לאיזה צורך? היושב-ראש יצא לאיזה צורך. 

<סורין גנות:>
אני ציינתי עובדה יבשה, כבוד חבר הכנסת, לא ירדתי עליה.

<אחמד טיבי:>
כן, גם הוא תקף אותה באופן בוטה. 
<היו"ר דוד רותם:>
מה אופן בוטה?

<אחמד טיבי:>
באופן בוטה. מה היא אמרה? אתה אמרת לה: אל תחלקי לנו ציונים, מה קרה? הנה היא חזרה. 

<סורין גנות:>
אז עכשיו אני אתייחס - - -

<אחמד טיבי:>
אני מגן גם על יהודיות, אדוני היושב-ראש. 

<היו"ר דוד רותם:>
אתה לא מגן על אף אחד.

<אחמד טיבי:>
אני יילדתי יהודיות לרוב.
<יהל בן- נר:>
אני שמחה שמגנים עלי.

<סורין גנות:>
בתוקף תפקידי כפי ששימשתי וכפי שהייתי פה בדיונים על תיקון 29 – אני אגיד רגע כי הנושא החם עכשיו זה העליהום על לשכת עורכי הדין. עורכי הדין מייצגים גם חייבים, לא לשכוח. יש עורכי דין, רן יעיד על זה, שמייצגים גם חייבים. יש מין תופעת טבע כזו מוזרה.
<יעל קסטן רבסקי:>
עובדתית מעל 90% מהחייבים לא מיוצגים.

<סורין גנות:>
רגע. אני בא לייצג את כלל עורכי הדין. מישהו פה מתבלבל. למה צריך בכלל מסלול מקוצר? מישהו מונע מפרטנר במסלול הרגיל היום לפתוח תיקים ללא עורך דין? יש מין מסננת כזאת? יש מין חוק כזה שרק עורך דין יכול לפתוח תיקים? מישהו מנע – ויש דרך אגב לא מעט זוכים שהחליטו לפתוח תיק לבד מתביעות קטנות בגלל שיקולי שכר טרחה, מכל הסיבות, וגם אז אין שכר טרחת עורכי דין. דהיינו, אין סיבה. מה הסיבה? נורא פשוטה: יש פה עדיפות – אחד, סובסידיה, נקרא לזה סבסוד. 60 ש"ח, ולא משנה כמה הליכים עושים, תפיסת רכב 1,500, ראינו מאות שקלים בהוצאות, את הכול המדינה מסבסדת. ברור שפרטנר במקום לשלם על עוד עורכי דין – נגיד עורכי דין אפס ופרטנר תפתח תיק לבד, במקום לשלם לקבלנים שמבצעים פעולות אלפי שקלים היא תעדיף שהמדינה תסבסד אותה, זה גוף כלכלי, שאפו, כל הכבוד.
<היו"ר דוד רותם:>
תודה רבה.

<סורין גנות:>
שניה.

<היו"ר דוד רותם:>
אין שניה. תם זמנך.

<סורין גנות:>
אני מסיים. המסלול המקוצר מקצה משאבים – לא, אתה עושה כאילו אתה לא מקשיב.

<היו"ר דוד רותם:>
אני מקשיב, תאמין לי, אני מפחד ממך, אני לא אקשיב לך?

<סורין גנות:>
אז תעשה כאילו באמת אתה מקשיב. המסלול המקוצר, לא ייתכן שהוא גובה 43% יותר עם פקידי הוצאה לפועל, ששמענו, אין ניגוד עניינים. זה קלט פלט, כספומט, אתה מכניס הליך, מוציא כסף. לא יכול להיות שהמסלול המקוצר גובה 43% יותר מעורכי הדין שמייצגים, המנוסים, ושמענו כולם עד כמה המוטיבציה שלהם בשמיים בזכות שכר טרחה. משהו פה לא מסתדר, או שהנתונים לא נכונים – ולא יכול להיות שהרשות נותנת נתונים לא נכונים, לכן אני בטוח שהם נתונים – או שיש פה מין הקצאת משאבים מועדפת ואפליה פסולה לטובת המסלול המקוצר על חשבון המשאבים של המערכת המתמוטטת והקורסת, וזה כולנו יודעים.
<היו"ר דוד רותם:>
תודה רבה.

<סורין גנות:>
שניה, משפט אחד אני מסיים.
<היו"ר דוד רותם:>
לא שניה, גמרת. אייל.

<סורין גנות:>
לא, רק לגבי הגופים המוסדיים. מה שיקרה - - -

<היו"ר דוד רותם:>
לא, לא, גמרת, גמרת אמרתי.

<סורין גנות:>
טוב.

<היו"ר דוד רותם:>
אייל.

<אייל גלובוס:>
שלום לכולם, אני הממונה על הסיוע המשפטי במשרד המשפטים.

<סורין גנות:>
רק דבר אחד.

<היו"ר דוד רותם:>
לא, אתה לא תדבר יותר.

<סורין גנות:>
מילה אחת.

<היו"ר דוד רותם:>
עוד מילה אחת ואתה בחוץ.

<סורין גנות:>
זה גם קרה לי כבר.

<אייל גלובוס:>
אז זה יקרה לך פעם שניה.

<אייל גלובוס:>
אדוני היושב-ראש, מזכירים לי כאן בכל זאת מה זה בית משפט אז זה בסדר. אנחנו מייצגים בשני הפנים, אנחנו מייצגים בעיקר כמובן חייבים, באופן טבעי, ואנחנו מייצגים גם נושים, בדרך כלל מזונות אבל לא רק, במספר מקרים אנחנו מייצגים גם נושים. אנחנו מייצגים בשנה סדר גודל של כ-10,000 איש בתחום ההוצאה לפועל בתיקים שונים ובהליכים שונים. אנחנו בחנו את ההצעה הזו משתי נקודות מבט, בעיקר מנקודת המבט של החייבים אבל גם מנקודת המבט של הנושים, שוב, מתוך הלקוחות שלנו. אנחנו כמובן באופן טבעי לא מייצגים חברות גדולות, לא את קופת חולים ולא את חברות הסלולר אלא אנשים קטנים בשני הכיוונים. 
מנקודת מבט של החייבים לא אחת נתקלנו בקשיים כאשר חלק גדול מהקושי להגיע לפשרה היה נושא שכר הטרחה. נכון שרוב התיקים שמגיעים אלינו אינם תיקים של עד 10,000 שקלים אלא יותר מזה אבל בהחלט הגענו גם לתיקים שהתחילו מסכומים קטנים והלכו והצטברו וגדלו. מנקודת מבט של החייבים אין ספק שיש כאן יתרון כיוון שנחסכות מהם עלויות, וכפי שראינו גם בנתונים וגם אנחנו רואים בשטח, לא אחת העלויות הופכות להיות לחלק גדול ומשמעותי מהחוב, וכאשר מצטבר לזה גם ריבית והצמדה אז זה בהחלט חלק משמעותי. 
מבחינת הנושה, גם כאן, ברגע שיש לו זכות בחירה אין לו פגיעה, ירצה – ילך בהליך שהוא בוחר, או דרך עורך דין פרטי או בכל דרך שימצא לנכון, ירצה – ילך בהליך המוסדר הממשלתי, שהוא הליך פשוט, הוא הליך טכני, לפחות כך אנחנו רואים אותו. אנחנו בדקנו שכל הזכויות של ההליך המשפטי מבחינה מהותית לא נפגעות. בין היתר יש עדיין לחייב את הזכות ללכת בהליך של חקירת יכולת, הכרזה כחייב מוגבל באמצעים, טענת פרעתי, תשלום החוב לשיעורין, כל הזכויות האלה נשמרות כמו בהליכים רגילים.  ולכן, מבחינתנו, אנחנו לא רואים פגם בעובדה שיש כאן הליך יעיל יותר שחלק מהגבייה, וברור שרק חלק קטן, יתבצע באמצעותו בצורה מסודרת, במקביל ימשיכו הליכים פרטיים בין אם הצדדים מיוצגים ובין אם הצדדים אינם מיוצגים. תודה רבה.

<היו"ר דוד רותם:>
תודה רבה, רבותי. אנחנו נדחה את המשך הדיון לישיבה הבאה. הישיבה נעולה, תודה רבה.
<הישיבה ננעלה בשעה 11:05.>
